Президент Шавкат Мирзиёев Ўзбекистон Республикаси Конституциясига ўзгартириш киритиш борасида таклифлар берди - Review.uz\nReview.uz сайти Президентнинг бугунги Конституциявий комиссия аъзолари билан учрашувидаги Ўзбекистон Республикаси Конституциясига ўзгартириш киритиш масаласида билдирган таклифларидан асосийларини келтиради.\nПрезидент Шавкат Мирзиёевнинг Ўзбекистон Республикаси Конституциясига ўзгартириш киритиш ва ташкилий чора-тадбирларни амалга ошириш юзасидан Конституциявий комиссия аъзолари билан учрашуви бўлиб ўтмоқда.\n“Хабарингиз бор, биз халқимиз билан маслаҳат қилиб, Янги Ўзбекистонни барпо этиш бўйича кенг қамровли ислоҳотларни бошладик. Энг муҳими, ўтган 6 йил мобайнида бутун жамиятимиз қайта уйғонди, одамларимиз янгича фикрлаш, ишлаш ва яшашга интилмоқда.\nСўнгги йилларда фуқароларимиз томонидан амалдаги Конституцияни янада такомиллаштириш бўйича кўплаб таклиф ва мулоҳазалар билдирилмоқда. Хусусан, ўтган йили Президент сайловолди учрашувларида сайловчилар томонидан Асосий қонунимизни бугунги ҳаёт талабларига мос ҳолда янгилаш масаласи кўтарилган эди. Сайловчиларимизнинг шу борадаги хоҳиш ва истакларини амалга ошириш учун Олий Мажлис палаталари томонидан Конституциявий комиссия тузилиб, фаолият бошлади. Қисқа даврда Конституцияга ўзгартиш ва қўшимчалар киритиш бўйича салмоқли ишлар амалга оширилди".\n“Барча фуқароларимиз каби мен ҳам бу муҳим жараёнларни диққат билан кузатиб боряпман. Аҳолимиз, жамоатчилигимиз вакилларининг конституциявий ислоҳотларга бефарқ бўлмасдан, ўз таклиф ва мулоҳазалари билан фаол қатнашаётгани барчамизни қувонтиради. Албатта, конституциявий ислоҳотларимиз Ватанимиз тақдири ва келажаги учун ғоят муҳим аҳамиятга эга бўлган масаладир. Шу боис, бугун сиз, ҳурматли комиссия аъзолари билан бевосита учрашиб, фикр алмашишни зарур, деб ҳисобладим.\nБиз Конституцияни такомиллаштириш бўйича янги ва жуда масъулиятли босқичга қадам қўймоқдамиз. Бугунги кун ҳолатига кўра, Комиссияга фуқароларимиздан 48 минг 492 та таклиф келиб тушгани ҳам конституциявий ислоҳотлар объектив ҳаётий зарурат сифатида кун тартибига чиқаётганини яққол намоён этмоқда.\nАйрим юртдошларимиз, ҳатто баъзи олимларимиз ҳам Конституциямиз замонавий демократик талабларга жавоб беради-ку, унга ўзгартириш киритишга эҳтиёж борми, деган саволни ўртага қўймоқда. Тўғри, Конституциямиз хорижий илғор тажриба ҳамда халқаро стандарт ва талабларга ҳар томонлама мос келади. Бунга ҳеч қандай шубҳа йўқ.\nМен амалдаги Асосий қонунимизни қабул қилишда иштирок этган комиссия аъзоси сифатида олдин ҳам айтганман: Ўзбекистон Конституцияси мустақиллик йилларида эришган барча ютуқларимизнинг мустаҳкам ҳуқуқий пойдевори бўлиб келмоқда. Буни ҳаммамиз яхши биламиз ва юксак қадрлаймиз. Шу билан бирга, бугун шиддатли тараққиётнинг ўзи олдимизга қўяётган муҳим бир талабни чуқур тушуниб олишимиз зарур.\nОлти йил олдинги халқимиз билан бугунги юртдошларимизнинг дунёқараши ўртасида катта фарқ бор. Инсоният илмий-технологик даврга қадам қўйди. Жаҳонда кескин трансформация жараёнлари ва рақобат кучаймоқда. Эртанги кунини ўйлаган халқлар ва давлатлар ўз келажаги ҳақида бугун ҳар қачонгидан ҳам жиддий бош қотирмоқда.\n“Бу саволларнинг барчасига жавобни пухта ишланган ҳуқуқий нормалар орқали Конституциямизда акс эттириш – давр тақозосидир. Маълумки, Асосий қонунимизнинг 12-моддасида ҳеч қайси мафкура давлат мафкураси сифатида ўрнатилиши мумкин эмаслиги қайд этилган. Бу – ўта муҳим ва жуда тўғри белгиланган конституциявий қоидадир.\nЧинакам халқ мафкурасини, миллатнинг энг муқаддас орзу-интилишларини фақат унинг Бош ҳужжати – Конституциясида тўлиқ ифода этиш мумкин. Янгиланган Конституция мамлакатимизнинг узоқ муддатли тараққиёт стратегиялари, умуман юртимиз ва халқимизнинг эртанги фаровон ҳаёти учун мустаҳкам ҳуқуқий асос ҳамда ишончли кафолат яратиши лозим.\n“Инсон қадри учун” ғоясини ҳамда ҳозирги ислоҳотларимизнинг бош тамойили бўлган “Инсон – жамият – давлат” деган ёндашувни Конституциямизнинг мазмунига чуқур сингдириб, амалий ҳаётимизда бош қадриятга айлантиришимиз зарур. Яъни, инсоннинг қадр-қиммати, шаъни ва ғурури бундан буён барча соҳаларда биринчи ўринда туриши керак".\nАмалга оширилаётган барча ислоҳотларимиз марказида инсон қадрини улуғлашга қаратилган эзгу ғоя мужассам. Дарҳақиқат, инсон муносиб шароитда таълим-тарбия олиб, фаровон ҳаёт кечирган тақдирдагина, жамият ва давлат уйғунликда барқарор ривожланади. Шунинг учун ҳам, бугунги кунда жаҳон миқёсида инсон ҳуқуқ ва эркинликларига, ушбу тушунчалар билан боғлиқ рейтинг ва стандартларга биринчи даражали аҳамият берилмоқда.\nИнсон – давлат ва жамият учун мақсадга эришиш воситаси эмас, аксинча, ана шу мақсаднинг бош мазмуни ва манбаи ҳамда энг олий қадрият бўлиши лозим. Биз барпо этаётган Янги Ўзбекистон учун инсон қадри ва халқ манфаати, ҳамма нарсадан устундир!\n“Тарихий тажриба шуни кўрсатадики, инсоннинг қадр-қиммати аввало унинг табиий яшаш ҳуқуқида намоён бўлади. Бу – энг улуғ ва муқаддас қадриятларимиздан биридир.\nМаълумки, биз ўлим жазоси тайинланадиган жиноятлар сонини босқичма-босқич камайтириб, бу жазони тўлиқ бекор қилдик. Шунга қарамай, айрим фуқаролар томонидан ўлим жазосини тиклаш, уни жиноят қонунчилигига қайта киритиш ҳақида таклифлар ҳам илгари сурилмоқда. Ваҳоланки, демократик ва инсонпарвар ғояларни олий қадрият даражасига кўтарган дунёдаги аксарият давлатларда ўлим жазоси бекор қилинган. Чунки яшаш ҳуқуқи – ҳар бир инсоннинг табиий ҳуқуқи бўлиб, унга бу ҳуқуқни давлат эмас, Яратганнинг ўзи ато этган.\nАгар сизлар қўллаб-қувватласангиз, Конституциямизга “Ўзбекистонда ўлим жазоси тақиқланади”, деган яна бир муҳим нормани киритишни таклиф қиламан. Шу тариқа, биз бу ўта жиддий масалада ҳеч қачон ортга қайтмаслигимизни, инсонпарварлик ғояларига содиқ эканимизни бутун дунёга яққол намоён қиламиз".\n"Натижада, гумон қилинувчининг ҳуқуқлари ушланган дастлабки вақтдаёқ хавф остида қолади. Бундай ҳолатларнинг олдини олиш мақсадида кўплаб давлатларнинг Конституция ва қонунларида ҳамда инсон ҳуқуқларига оид халқаро ҳужжатларда акс этган “Миранда қоидаси”ни қўллаш лозим. Яъни, шахсни ушлаш чоғида унинг ҳуқуқлари ва нима сабабдан ушлангани содда тилда тушунтирилиши шарт. Ана шу қоидани Конституциямизда муҳрлаб қўйишнинг вақт-соати келди, деб ўйлайман.\nБундан ташқари, “Хабеас корпус” институтини ривожлантириш зарур. Яъни, шахс суднинг қарорига қадар кўпи билан қирқ саккиз соатдан ортиқ ушлаб турилиши мумкин эмас. Агар суд томонидан шахсни ҳибсга олиш ёки унга нисбатан бошқача турдаги озодликни чеклаш ҳақида қарор белгиланган муддатда қабул қилинмаса, бундай шахсни дарҳол озод қилиш кераклиги ҳақидаги нормани ҳам Конституцияда акс эттиришимиз зарур".\n“Кўпчилигимиз яхши биламиз, қадимги Рим ҳуқуқида олтин қоидалар бор. Масалан, “ҳеч кимга бажариб бўлмайдиган мажбуриятни юклама” ёки “қонун – имконсиз нарсани талаб қилмайди”, каби қоидалар шулар жумласидандир. Афсуски, миллий қонунчилигимизда бажариб бўлмайдиган ёки бажариш қийин бўлган нормалар ҳам учраб туради. Аслида, қонунлар инсонга ҳеч қачон ортиқча талаб қўймаслиги керак. Ортиқча талаб, аввало, ортиқча харажат дегани. Қолаверса, бу коррупцияга йўл очади.\nМана, бир мисол, фуқаронинг ипотека кредитидан 3 миллион сўмлик уч ойлик қарзи бор. Амалдаги қонунчилигимизга кўра, банк қарздорни судга беради. Лекин, бу масалада даъво аризаси 3 миллион сўм, яъни реал қарз бўйича эмас, балки кредитнинг тўланмаган қисмига, дейлик, 250 миллион сўмга нисбатан берилади. Суд аризани кўриб чиқиб, қарздордан 10 миллион сўмдан ортиқ давлат божини ундириш ва шартномани бекор қилиш бўйича қарор қабул қилади. Ўзингиз ўйланг, 3 миллион сўмни тўлай олмаган фуқаро 10 миллион давлат божини қандай тўлайди?"\n“Бундай мантиқсиз ҳолатларнинг олдини олиш учун янги бир нормани Конституцияга киритиш таклифини билдираман. Яъни, маъмурий, фуқаролик, иқтисодий, жиноий жавобгарлик ва бошқа йўналишдаги ишларни кўриб чиқишда инсонга нисбатан қўлланиладиган ҳуқуқий таъсир чоралари – қонуний мақсадга эришиш учун етарли бўлиши ҳамда шахсга имкон қадар енгиллик яратиши керак.\nБиласизларми, мени кўп йиллардан буён қийнаб келган яна бир масала бор эди, у ҳам бўлса “прописка”, деган муаммо. Одамларимизни, уларнинг ҳуқуқларини камситадиган бундай ҳолатни бартараф этиш учун биз йўллардаги назорат постларини, “прописка”, деган нарсани йўқ қилдик. Келгусида бундай тўсиқларни тизимли ҳал этиш учун ҳар бир Ўзбекистон фуқароси мамлакат бўйлаб эркин ҳаракатланиш, турар ёки яшаш жойини эркин танлаш ҳуқуқига эга бўлиши шарт. Ҳар бир фуқарога мамлакатдан тўсиқларсиз чиқиш ва қайтиш ҳуқуқи кафолатланиши лозим. Шунингдек, шахсий ҳаёт дахлсизлиги ва унинг кафолатлари айнан Конституция даражасида мустаҳкамланиши керак".\n“Иккинчи йўналиш – Асосий қонунимизда “Ўзбекистон – ижтимоий давлат” деган ғояни мустаҳкамлашни таклиф этаман. Чунки “инсон қадри” тушунчаси “ижтимоий давлат” тушунчаси билан чамбарчас боғлиқ.\nИжтимоий давлат – ижтимоий тафовутларни камайтириш, муҳтожларга ёрдам бериш бўйича самарали сиёсат олиб борадиган давлат моделидир. Ижтимоий давлат муҳтожларга уй-жой, яшаш учун зарур бўлган истеъмол товарларининг энг кам миқдори белгилаб қўйилишини назарда тутади. У шахс ва унинг оиласи муносиб ҳаёт кечириши учун етадиган иш ҳақи, камбағалликни қисқартириш, бандликни таъминлаш, хавфсиз меҳнат шароитини яратишни талаб қилади.\nБир сўз билан айтганда, ижтимоий давлатда ҳеч ким эътибордан четда қолмайди, ўз муаммолари билан ёлғиз ташлаб қўйилмайди. Ижтимоий давлатда инсон қадри деганда, аввало, фуқарони яшаш учун зарур уй-жой билан таъминлашни тушунамиз.\nИнсоннинг дунёга келиши, шахс сифатида камол топиши, фарзандларни вояга етказиш, миллий урф-одат ва тарихий анъаналарни давом эттириш, тўйлар қилиш айнан уй-жойда амалга оширилади. Фарзанд туғилса, яхши ниятлар билан одамларимиз ҳовлисига кўчатлар экиб, шу уй, шу боғ кўп йиллар авлодларимга хизмат қилсин, деб эзгу ниятлар қилади. Шу боис уй-жойли бўлиш, унинг дахлсизлигини таъминлаш ҳар бир инсон ҳаётида қанчалик муҳим эканини барчамиз яхши биламиз".\nХалқимиз орасида “снос” деган ном билан машҳур бўлган муаммо бор. Бундай ҳолатга бутунлай барҳам бериш учун уй-жой бўйича конституциявий кафолатни белгилаб қўйиш лозим. Яъни, суднинг қарорисиз ҳеч ким уй-жойидан маҳрум қилинмаслиги керак. Иморат бузилишга тушадиган бўлса, бунинг учун бузишдан олдин унинг қийматига мос равишда компенсация тўланиши шарт. Уй-жойга ёки шахснинг бошқа мол-мулкига унинг рухсатисиз кириш, уларни кўздан кечириш ва тинтув ўтказишга фақат қонунда белгиланган ҳолат ва тартибда йўл қўйилиши Конституцияда қатъий белгиланиши даркор”.\n“Тараққиётнинг кўп асрлик тажрибаси шуни кўрсатадики, хусусий мулксиз, унинг ишончли кафолатисиз кучли ижтимоий давлатни қуриб бўлмайди. Шу боис, Бош қомусимизда хусусий мулк ҳимоясини таъминлаш учун зарур бўлган конституциявий кафолатларни кучайтиришимиз лозим. Токи, катта-кичиклигидан қатъий назар, ҳар бир тадбиркор доимо давлат, Конституция, қонунлар ҳамда Президент ҳимоясида эканини амалда ҳис қилсин.\nРивожланган давлатлардаги каби, шундай тартиб ўрнатилиши лозимки, мулкдор суд қарорисиз, ўзининг розилигисиз, адолатли товон пулисиз, мулкидан маҳрум этилмасин. Шу билан бирга, давлат тасарруфидан чиқариш ва хусусийлаштириш натижалари қайта кўриб чиқмаслик ҳамда бекор қилмаслик масаласини ҳам Конституциявий қоида сифатида белгилашнинг вақти-соати келди, деб ўйлайман.\nИқтисодиётимизни ҳаракатга келтирувчи асосий куч бўлган тадбиркорликнинг ривожланиши йўлидаги барча тўсиқ ва ғовларни олиб ташлашимиз зарур". “Шу мақсадда, Конституциямизда мамлакатимизда товарлар, хизматлар, ишчи кучи ва молиявий маблағлар эркин ҳаракатланишини, давлат ички ва халқаро савдо ривожланиши учун барча шароитлар яратишини мустаҳкамлашимиз шарт.\nТадбиркорлар қонунчиликда тақиқланмаган ҳар қандай фаолиятни амалга оширишга, ўз фаолияти йўналишларини мустақил равишда танлашга, тадбиркорликдан чекланмаган миқдорда даромад олишга ҳақли эканини Конституцияда мустаҳкамлашни таклиф этаман. Давлат хусусий тадбиркорликни ривожлантириш учун қулай ишбилармонлик ва инвестициявий муҳит ҳамда шароитларни таъминлаши, эркин ва ҳалол рақобатнинг ҳимоя қилиниши, иқтисодий фаолиятда монополлаштиришга йўл қўйилмаслигини кафолатлаши лозим.\nШу билан бирга, Асосий қонунимизда ер хусусий мулк бўлиши мумкинлиги аниқ белгиланиши лозим, деб ҳисоблайман. Қишлоқ хўжалиги ерлари ва ўрмон фонди давлат тасарруфида бўлиб, тадбиркорлик субъектларига ижара шартномаси асосида берилади, деган мазмундаги норма ҳам Конституциямизда акс этиши албатта ўринли бўлар эди”.\nКаттага ҳурмат, кичикка иззат, одамийлик, меҳр-оқибат, она Ватанга муҳаббат ва садоқат каби олижаноб фазилатлар аввало оилада қарор топади. Бугунги глобаллашув замонида оила институтини ҳар томонлама ҳимоя қилиш, қўллаб-қувватлаш ва мустаҳкамлаш учун муносиб шарт-шароитлар яратиб бериш зарурати тобора кучаймоқда.\nБош қомусимизда оила институтининг конституциявий асосларини ривожлантириш мақсадида “оила аёл ва эркакнинг ихтиёрий розилиги ва тенг ҳуқуқлилиги асосида шаклланиши”, жамиятнинг табиий ва таянч бўғини, жамият ва давлатнинг алоҳида ҳимоясида эканини мустаҳкамлаб қўйишни таклиф этаман. Шунинг учун давлат оиланинг тўлақонли ривожланиши учун зарур ижтимоий ва иқтисодий шароитларни яратиши, кўп болали оилаларга қонунга мувофиқ имтиёз ва ижтимоий кафолатлар яратиб бериши лозим. Шунда оиланинг иқтисодий ва маънавий асослари янада мустаҳкам бўлади”.\n“Бош қомусимизда боланинг манфаатлари, унинг жисмоний, ақлий ва маданий жиҳатдан тўлақонли ривожланиши учун барча шароитларни яратиш устувор йўналишлардан бири сифатида ўз аксини топиши зарур. Шу билан бирга, давлат иқтидорли ёшларни, уларнинг моддий аҳволидан қатъи назар, доимо қўллаб-қувватлашини мустақил қоида сифатида белгилаб қўйишимиз керак.\n“Бугунги кунда юртимизда 1 миллионга яқин имконияти чекланган ва ногиронлиги бўлган фуқароларимиз ҳаёт кечирмоқда. Сўнгги йилларда мамлакатимизда имконияти чекланган фуқароларимизни қўллаб-қувватлаш, уларга тенг шароитларни яратиш борасидаги давлат сиёсати мутлақо янги босқичга кўтарилмоқда. Энди, ногиронлиги бўлган инсонлар – жамиятнинг тўлақонли аъзолари, деган тамойил негизида уларнинг конституциявий ҳуқуқ ва кафолатларини белгилаб қўйиш инсоний бурчимиздир. Жумладан:\n“Ногиронлиги бўлган шахсларни ҳар қандай ажратиб қўйиш, уларнинг ҳуқуқларини чеклаш, объектлар ва хизматлардан фойдаланиши учун шарт-шароитлар яратишдан бош тортиш тақиқланади. Давлат уларнинг ҳуқуқ ва эркинликлари ҳамда қонуний манфаатларини амалга ошириш учун зарур шароитларни ва тенг имкониятларни яратади.\n“Инсоннинг меҳнатга ва муносиб ҳаёт шароитларига, ишсизликдан ҳимояланишга бўлган ҳуқуқларининг ишончли ҳимоясини таъминлаш, камбағалликни қисқартириш – конституциявий ислоҳотларнинг муҳим мақсадидир. Мазкур ишлар мунтазам, тизимли амалга оширилиши, ортга қайтмайдиган жараёнга айланиши учун мустаҳкам конституциявий кафолат лозим.\n“Чет элда билим олаётган, меҳнат қилиб даромад топаётган юртдошларимизни, уларнинг мамлакатимизда яшаётган оила аъзоларини қўллаб-қувватлаш, ижтимоий ҳимоя қилиш бўйича қўшимча чора-тадбирлар ишлаб чиқдик. Бундай фаолият ҳеч қачон тўхтаб қолмаслиги учун Конституциямизга давлат чет элда яшаётган ва ишлаётган фуқароларимиз ҳамда ватандошлар билан мунтазам алоқаларни сақлаб қолиш ва ривожлантириш ҳақида ғамхўрлик қилади, деган қоидани киритиш даркор.\nБиз учун инсон саломатлиги – миллат ҳаётининг давомийлигини таъминлаш, унинг генофондини сақлаш, барқарор миллий стратегиямизнинг муҳим таркибий қисмидир. Бу мақсадларга эришиш учун, менимча, Конституциямизда белгиланган “Ҳар бир инсон малакали тиббий хизматдан фойдаланиш ҳуқуқига эга”, деган умумий норма етарли эмас. Бу моддани кенгайтириб, тўғридан-тўғри қўлланадиган нормалар билан бойитиш шарт, деб ҳисоблайман”.\n“Табиатдаги глобал иқлим ўзгаришлари, Орол денгизининг қуриши билан боғлиқ вазиятнинг тобора кескин тус олаётгани экологик хавфсизликни ғоят долзарб масалага айлантирди. Шу боис, Конституциямизда ушбу йўналишга доир экологик-ҳуқуқий нормалар ўз ифодасини топиши лозим. Ҳеч шубҳасиз, бундай конституциявий ўзгаришлар жамиятимизда фуқароларнинг экологик ҳуқуқлари ва мажбуриятлари, айниқса, мансабдор шахсларнинг табиат ҳимояси учун масъулиятини кескин ошириш, аҳолининг экологик маданиятини юксалтиришга хизмат қилади.\nБу, ўз навбатида, мамлакатимизда амалга оширилаётган “Яшил макон” умуммиллий лойиҳаси доирасидаги ишларни янада кучайтириш имконини беради. Бир сўз билан айтганда, давлатнинг эркаклар ва аёллар, оилалар ва болалар, ёшлар ва нуронийлар, ногиронлиги бор шахслар, мамлакатда ёки унинг ташқарисида бўлишидан қатъи назар, барча инсонлар ҳақида қайғуриши Конституцияда мустаҳкамланиши зарур", деди Президент.\n“Биз таълим, илм-фан ва инсон капиталини ривожлантиришга устувор эътибор бериб келмоқдамиз. Чунки, бугунги шиддатли рақобат замонида фақат билимли, маърифатли миллат ва давлат муносиб тараққиётга эриша олади.\nУстозга бўлган юксак эҳтиром Конституциямизда ўз ифодасини топиши зарур. Шунингдек, педагог ходимларнинг касбий фаолиятига аралашиш, уларнинг хизмат мажбуриятларини бажаришига тўсқинлик қилишга йўл қўйилмаcлигини Конституция даражасида белгилаб қўйсак, ўйлайманки, адолатдан бўлади".\nХабарингиз бор, фуқаролар йиғинларининг жамиятдаги мавқеи ва таъсирини кучайтиришга кўмаклашиш мақсадида Маҳалла ва нуронийларни қўллаб-қувватлаш вазирлигини ташкил этдик. Лекин гоҳида бу – маҳаллаларни бошқарадиган идора, деган нотўғри гап-сўзларни ҳам эшитиб қоляпмиз. Бундай қарашларга йўл қўймаслик мақсадида, маҳалланинг мақомини ҳамда давлат органларининг бу борадаги вазифаларини Асосий қонунимизда аниқ белгилаб қўйишни таклиф этаман. Бунда маҳаллаларнинг давлат ҳокимияти органлари тизимига кирмаслиги, жойлардаги маҳаллий аҳамиятга молик масалаларни мустақил ҳал этиш бўйича ваколатлари алоҳида белгиланиши зарур”.\nҲуқуқий давлат – инсониятнинг минг йиллар мобайнидаги машаққатли меҳнати эвазига шаклланган тараққиёт ғояси ва буюк кашфиётидир. Фақат ҳуқуқий давлат шароитидагина инсоннинг ҳаёти, эркинлиги, шаъни, қадр-қимматини тўлиқ таъминлаш, том маънода халқпарвар бошқарув тизимини шакллантириш мумкин.\nҲуқуқий давлат – демократик тамойиллар асосида қабул қилинган қонунлар олдида барча тенг ва ҳисобдор бўлган, ҳеч ким қонундан устун турмайдиган давлатдир. Шу маънода, мен “Ўзбекистон – ҳуқуқий давлат” деган ғояни Конституциямизда аниқ мустаҳкамлаб қўйишни таклиф этаман.\nКонституцияга давлат органлари фаолиятида очиқлик, шаффофлик ва ҳисобдорликни, мазкур органларнинг ихчам ва тежамкор бўлишини таъминлаш юзасидан қоидалар киритишни таклиф қиламан. Асосий қонунимизда халқ ҳокимиятчилигини, ҳокимиятларни бир-бирини тийиб туриш ва мувозанатда сақлаш механизмларини таъминлашни янада кучайтириш талаб этилади".\n"Ҳукуматни шакллантириш ва унинг самарали фаолият юритишини таъминлашда Олий Мажлиснинг ваколатларини кенгайтириш бўйича тегишли қоидаларни Асосий қонунимизда белгилашимиз зарур. Коррупцияга қарши курашиш агентлиги раҳбарини тайинлаш бўйича фармон Сенат томонидан тасдиқланиши тартибини жорий этишни таклиф этаман.\nҲукумат томонидан тайёрланган Коррупцияга қарши кураш бўйича йиллик миллий маърузани муҳокама қилиш масаласини парламентимиз ваколатига киритиш лозим. Олий Мажлиснинг парламент назоратини амалга ошириш бўйича ваколатларининг конституциявий асосларини кучайтириш бўйича ишларни давом эттириш керак. Шу мақсадда мен Президентнинг айрим ваколатларини Олий Мажлисга ўтказишни таклиф этаман. Мисол учун, Ҳисоб палатаси раисини лавозимга тайинлаш ва озод қилиш ваколатини Сенатга ўтказиш мақсадга мувофиқ. Бу орқали Ҳисоб палатаси Давлат бюджети шаклланиши ва ижросини таъминлашда парламент назоратининг муҳим воситасига айланади".\n“Давлат ҳокимияти ва бошқаруви тизимини ислоҳ қилишдаги муҳим масала – бу жойларда ҳокимлар ва маҳаллий Кенгашлар ваколатини ажратишдир. Барчангизга маълумки, бу ғояни мен аввал ҳам бир неча марта илгари сурган эдим. Амалга оширган ислоҳотларимиз натижасида маҳаллий Кенгашлар, фуқароларнинг ўзини ўзи бошқариш органларининг ваколатлари кенгайди. Шундан келиб чиқиб, ҳокимлар бир вақтнинг ўзида халқ депутатлари Кенгашларига ҳам бошчилик қилиши ҳақидаги қоидани Конституциядан чиқариб ташлаш вақти келди, деб ҳисоблайман.\nБу ислоҳотнинг жорий этилиши ҳокимият ваколатларининг бўлиниш принципини маҳаллий даражада татбиқ этишга, маҳаллий Кенгашлар фаолияти самарадорлигини, ҳокимларнинг халқ вакиллари олдидаги масъулиятини оширишга олиб келади. Ҳудудларда халқ манфаатларини тўлиқ таъминлашга, ҳокимликлар фаолияти устидан Кенгашлар ва жамоатчилик назоратини кучайтиришга хизмат қилади. Биз халқ вакиллик органлари ваколатларини бундан буён ҳам янада кенгайтириш йўлидан борамиз".\nМазкур институт доирасида 100 минг кишидан кам бўлмаган миқдордаги фуқаролар ўз қонунчилик таклифларини Олий Мажлис Қонунчилик палатасига киритиш имкониятига эга бўладилар. Шу асосда энди халқ бевосита қонун ижодкори сифатида ташаббус кўрсатиш ҳуқуқини қўлга киритади. Мазкур янги қонунчилик таклифларини киритиш институтини Олий Мажлис Сенати, Омбудсман ва Марказий сайлов комиссиясига ҳам бериш вақти келди, деб ҳисоблайман.\nИжро ҳокимияти органларининг конституциявий жавобгарлик соҳаларини, ваколатларини кенгайтириш билан бирга уларнинг амалга оширилиши устидан жамоатчилик ва парламент назоратини кучайтириш ҳам талаб этилади. Шу маънода, Ҳукумат ваколатларини кенгайтиришни таклиф этаман".\nФуқароларнинг тинч, эркин ва фаровон яшаши Ҳукумат ва маҳаллий ижро органлари фаолиятининг бош мезонига айланиши зарур. Суд-ҳуқуқ тизимини қораловчи, жазоловчи органдан инсон ҳуқуқлари, эркинликлари ва қонуний манфаатларини ҳимоя қилувчи органга айлантириш – ислоҳотларимизда ҳал қилувчи аҳамиятга эга.\n“Конституциянинг олий юридик кучга эга экани, тўғридан-тўғри қўлланиши, инсоннинг асосий ҳуқуқ ва эркинликлари ажралмас ва дахлсиз бўлиб, ҳар кимга туғилганидан бошлаб тегишли экани қайд этилмоқда. Буларнинг барчаси Асосий қонуннинг ҳимоячиси бўлган Конституциявий суд фаолиятини янада такомиллаштиришни тақозо этмоқда. Мазкур суд бошқа судлардан фарқли ўлароқ, фақат Конституцияга бўйсунади ҳамда Асосий қонуннинг устунлиги принципини таъминлайди.\n“Асосий қонунимизга Ўзбекистон барча давлатлар, энг аввало ўзининг яқин қўшнилари билан тинчликпарвар ва дўстона сиёсат юритиши, унинг ташқи сиёсати инсон ҳуқуқлари ва эркинликларини ҳурмат қилиш, давлатларнинг ҳудудий яхлитлиги принцип ва нормаларига асосланиши ҳақидаги моддани қўшишни таклиф этаман. Шунингдек, мамлакатимиз ва жаҳонда туб ўзгаришлар юз бераётган ҳозирги шароитда, Ўзбекистон ташқи сиёсатининг концептуал-ҳуқуқий асосларини янгилаш ва такомиллаштириш алоҳида долзарб аҳамият касб этмоқда.\nШу муносабат билан ҳозирги пайтда кенг омма муҳокамасида бўлиб турган конституцион ислоҳотларни инобатга олиб, Ўзбекистон Республикасининг Миллий хавфсизлик концепцияси ҳамда Ўзбекистон Республикасининг Ташқи сиёсий фаолияти концепциясини янги таҳрирда ишлаб чиқиш зарур, деб ҳисоблайман. Мазкур ҳужжатларнинг ўта муҳимлигидан келиб чиқиб, ушбу Концепцияларни ҳам Конституциявий қонун шаклида қабул қилишни таклиф этаман”.\nКомиссия таклифи асосида Парламент томонидан ишлаб чиқилган лойиҳани умумхалқ муҳокамасида кўриб чиқишни ҳамда референдум ўтказиш йўли билан қабул қилишни таклиф этаман. Тўғри, амалдаги қонунчилигимизга кўра, парламентнинг ўзи ҳам Конституцияга ўзгартиш киритиш ваколатига эга. Лекин, конституциявий ислоҳотни фуқароларимиз фикри ва қўллаб-қувватлаши асосида референдум орқали амалга оширсак, бу том маънода халқимиз хоҳиш-иродасининг ифодаси – ҳақиқий халқ Конституцияси бўлади, деб ўйлайман. Бу “Конституциянинг ягона манбаи ва муаллифи – халқдир” деган тамойилга тўла мос келади. Шунда ҳар бир ватандошимиз “Янги Ўзбекистон Конституцияси – менинг Конституциям” деб юксак ғурур билан айта олади."\n“Азиз юртдошлар, бугун нотинч дунёда, ўта таҳликали замонда яшаяпмиз. Мамлакатимиз тараққиётида ғоят масъулиятли даврни бошдан кечирмоқдамиз. Янги Ўзбекистонни барпо этиш мақсадида бошлаган барча ислоҳотларимиз ҳар биримизнинг бугун ва келажакда фаровон ҳаёт кечиришимизни таъминлашга қаратилган.\nҲар бир юртдошимиз ўз ҳаёти, эркинлиги, қадр-қиммати, шаъни ва ғурурини улуғлаб, Ватани ва халқига тоғдек таянч бўлиб яшашга қодир, эркин ва азму шижоатли инсонлардир. Шу боис барчамиз Конституцияга киритиш таклиф этилаётган янги норма ва қоидаларни онгу тафаккуримиз, қалбимиздан ўтказиб, уларга холис ва ҳаққоний муносабатимизни билдиришимиз лозим. Барчамиз Асосий қонунимизда ўзимизни, оиламизни, маҳалламизнинг орзу-умидларини кўришга интилаётганимиз – бу табиий ва мутлақо тўғри".\n“Ўйлайманки, Конституцияга киритиладиган барча тузатиш ва қўшимчалар мамлакатимизнинг 14 та ҳудудий бирлигидан иборат ягона давлатни, миллати ва элатидан қатъи назар, ягона ва қудратли Ўзбекистон халқини янада жипслаштиради ҳамда улуғвор мақсадлар сари сафарбар этади. Шу боис барча азиз ватандошларимизни конституциявий ислоҳот жараёнида янада фаол қатнашишга чақираман.\nСизларни ишонтириб айтмоқчиман, давлатимиз янгиланаётган Конституциямиз моддаларини ҳаётда тўла қарор топтириш учун барча куч ва воситаларни сафарбар этади. Бу янгиликлар аниқ қонун ва кодекслар, амалий дастурлар ва режалар билан ҳаётимизда албатта ўз аксини топади. Ҳар бир конституциявий норма ижросини таъминлаш бўйича аниқ ижтимоий, иқтисодий, сиёсий-ҳуқуқий чора-тадбирлар кўрилади".\n“Биз ишлашга – иши, яшашга – уйи бўлган, фуқаролари тинч ва эркин, ҳаётдан мамнун, дастурхони тўкин, оиласи бахтиёр ва фаровон яшайдиган давлат қуришни мақсад қилганмиз. Биз ана шундай буюк ишлар арафасида турибмиз. Кучли иқтисодиёт барпо этиб, дунёда муносиб ўрнимизни эгаллашимиз, халқимизга юксак шароитлар яратиш учун ҳам жуда кўп ишларни биргаликда амалга оширишимиз керак.\nМен бутун халқимизни ана шу буюк мақсадга эришишда ўзаро бирдамликка ва ҳамжиҳатликка чақираман. Халқимиз сиёсий-ҳуқуқий тафаккурининг ёрқин ифодаси бўладиган янгиланаётган Конституциямизга таяниб, Янги Ўзбекистонни албатта биргаликда барпо этамиз.\nОрадан йиллар, асрлар ўтади, лекин ғоят мураккаб шароитда бундай улкан ислоҳотларни амалга оширишга муносиб ҳисса қўшган инсонларни келгуси авлодлар ҳеч қачон унутмайди. Ана шундай буюк бахт ва шараф барчамизга ёр бўлсин!”, деди Президент сўзининг якунида.


Ўзбекистондаги нуфузли ОТМга кирмоқчи бўлган талабадан 40 минг доллар талаб қилишди 3-08-2021, 09:44 | Zamin.uz\n14:52 / 01.03.2015\nЎзбекистондаги нуфузли олий таълим муассасаларидан бирига кирмоқчи бўлган талабанинг опасидан 40 минг доллар сўралди, дея хабар бермоқда “Адолат кўзгуси” газетаси.\nМаълум бўлишича, аёл ўзининг абитуриент укаси ўқишга кириши осон бўлиши учун “таниш-билиш”, “танка” топишга ҳаракат қилган ва, газета ёзилишича, “ҳар йили абитуриентларни турли институтларга киритиш билан тирикчилик қилувчи” шахсни топган.\n“Институтларнинг нархи ҳар хил. Сиз айтаётгангиз эса жудаям қиммат. Камида 40 минг доллар беришингиз керак”, – деган воситачи шахс. Хабарда аёл ўз укасини қайси ОТМга олиб кирмоқчи бўлгани маълум қилинмаган.\nИкки томон бир тўхтамга келиб, пулни олди-берди қилиш учун маълум бир вақтни келишишган. Бироқ аёл воситачида шубҳаланиб, бу ҳолат ҳақида Бош прокуратура ҳузуридаги СВОЖЖДЛҚК департаменти Тошкент шаҳар бошқармасига мурожаат қилган.\n“Ўтказилган тезкор тадбир дараёнида [воситачи шахс] аёлдан унинг укасини олий ўқув юртларидан бирига ўқишга киритиш масаласини ҳал қилиб бериш ваъдаси билан 40 минг долларни олаётган вақтида ашёвий далиллар билан ушланди”, – дейилади газета хабарида.\nҚайд этишларича, суд томонидан воситачи шахсга 10,5 йилга озодликдан маҳрум этиш этиш жазосини тайинлаган. Хабарда воситачи шахс бунгача қанча абитуриент қанча ҳақ эвазига қайси ОТМларга киритиб қўйганига аниқлик киритилмаган.\nЯнгиликлар » Жамият » Ўзбекистондаги нуфузли ОТМга кирмоқчи бўлган талабадан 40 минг доллар талаб қилишди


Қизил, сариқ, яшил дори: булғор қалампирининг фойдалари\nРанг-баранглиги билан кўзни қувонтирувчи булғор қалампири салат-у таомларни безамаган хонадон топилмаса керак. Мазкур сабзавот нафақат чиройли ранги ва хуш таъми, балки фойдаси билан ҳам эътиборга молик.\nБулғор қалампири қон томирларини мустаҳкамлайди, ортиқча холестеринни йўқотади.\nС витаминига бойлиги нуқтаи назаридан сабзавотлар орасида етакчи ҳисобланади. Айниқса, сабзавотнинг қалпоқчаси атрофида бу витамин жуда сероб.\nС витамини (аскорбин кислота) ҳужайраларни ёшартиради, капилляр томирларни мустаҳкамлайди, тромбоз эҳтимолини камайтиради.\nМаҳсулот таркибидаги В, РР и А витаминлари умумий иммунитетни яхшилайди. Улар организмдаги эркин радикалларни нейтраллаштиради, бу эса онкологик касалликлар профилактикасида муҳимдир.\nСабзавот таркибида ноёб модда – ликопин бўлиб, у юрак касалликларидан ҳимоялайди, хавфли ўсмаларнинг ривожланишига йўл қўймайди.\nБулғор қалампири ички органларни тромблардан, патологик ўзгаришлардан ҳимоялайди. Шу боис сурункали касаллиги борларга тавсия этилади.\nБулғор қалампирининг мағзи билан милкларни ишқалаш уларнинг қонашини тўхтатади, оғиз бўшлиғи касалликларини даволайди.\nБулғор қалампири 90 фоиз сувдан иборат бўлгани боис парҳезбоп саналади. 100 грамм маҳсулот 27 килокалория сақлайди.\nБулғор қалампири овқат ҳазм қилиш тизимига ижобий таъсир кўрсатади. Овыатланишдан аввал бир дона булғор қалампирини ўз ҳолича истеъмол қилиш овқатнинг тез ва енгил ҳазм бўлишига ёрдам беради.\nТери, соч ва тирноқлар саломатлигида ҳам ижобий роль ўйнайди.\nБулғор қалампирининг ранг-баранглиги кўзни қувнатади: қизил, яшил, сариқ. Сабзавот рангидан келиб чиққан ҳолда таркиби ҳам ўзгариб боради.\nЯшил булғор қалампири\nФойдаси: хлороген кислотага бой бўлиб, канцероген (саратон тўқималарини ривожлантирувчи) моддалар зарарини кесади. Қон томирларида холестерин тиқинлари пайдо бўлишига йўл қўймайди.\nЗарари: тезда очлик ҳиссини чақириши мумкин, шу боис парҳез тутаётган кишиларга кўп миқдорда тавсия қилинмайди.\nҚизил булғор қалампири\nФойдаси: ликопин моддаси ва С витаминига бойлиги нуқтаи назаридан турдошларини ортда қолдиради. 100 грамм маҳсулот С витаминига бўлган кунлик эҳтиёжни 4 ҳисса қондиради.\nЗарари: аллергияси бўлган, терисида тошмалар кузатилган, организмда аскорбин кислотанинг ошиб кетишига нисбатан қарши кўрсатмалар бўлган инсонларга тавсия этилмайди.\nСариқ булғор қалампири\nФойдаси: бошқа турдошларига қараганда калийга бойроқ саналади. Бу юрак-қон томир ва асаб тизими саломатлиги учун зарур модда ҳисобланади. Уйқусизликни енгади, хотирани мустаҳкамлайди.\nЗарари: аллергия чақириши мумкин.\nҚайси ҳолатларда мумкин эмас?\nОшқозон-ичак шиллиқ қаватини таъсирлантириши мумкинлиги боис бу борада муаммоси бўлганлар булғор қалампири истеъмолида эҳтиёт бўлиши керак. У қон босимини туширади, шу сабабли сурункали равишда паст босим билан юрадиганларга тавсия қилинмайди. Сурункали жигар ва буйрак касалликлари бўлганлар ҳам булғор қалампири истеъмолида эҳтиёт бўлишлари керак.\nБулғор қалампирини пиширмаган ҳолатда истеъмол қилиш мақсадга мувофиқ. Шунда унинг таркибидаги фойдали моддалар бутунлиги сақланади. Термик ишлов берилгандан сўнг маҳсулотнинг фойдаси 70 фоизга камаяди.\nАммо сабзавотни сархил ҳолатда топиш қийин бўлган совуқ мавсум учун консерваланган варианти ҳам мақсадга мувофиқ.\nУруғи ҳам фойдали\nБулғор қалампирининг уруғи ҳам фойдага бой. Уруғини қалпоқчасидан ажратиб олиб, қуритиб, ҳовончада туйиб таомларга зиравор сифатида қўшиш мумкин.


Олийгоҳлар ёнидаги маҳаллалар учун «маънавият маркази» бўлади — президент – Газета.uz\n13 апрель 2021, 18:11 Жамият\nПрезидент ёшлар бандлигини таъминлаш ва бўш вақтларини мазмунли ташкил этиш чора-тадбирларига бағишланган видеоселектор йиғилишида ректорлар фаолиятини танқид остига олди. Бу ҳақда «Газета.uz» мухбири хабар берди.\n«Олийгоҳлар ён-атрофидаги маҳалла ёшлари билан ишлашда, ректорларнинг ўрни умуман сезилмаяпти. Мен ҳар бир ректор қандай ишлашини, ўзини қандай қийнашини яхши биламан… Агар унга ишлаш ёқмаса, у лавозимидан кетиши керак», — деди президент.\nПрезидент ректорларни ўз ҳудудидаги маҳаллагача тушиб, ёшлар тарбияси, уюшмаган ёшлар билан ишлаш бўйича ташаббус билдирмаганлигини танқид қилди.\n«Қайси ректор ётоқхонага бориб ёки бўш ётган маданият марказларида ёшлар билан учрашди, улар билан мулоқотни йўлга қўйди, мотивация бериш, ҳаётда ўз йўлини топиш ва маданий тадбирларни ташкил этди? Афсуски, бу саволга ижобий жавоб йўқ».\nЁшлар билан ишлашни ўз ҳолига ташлаб қўйгани учун, Фарғона давлат университети (Мақсудов), Самарқанд қурилиш институти (Ахмедов), Қўқон педагогика (Отажонов) институтлари ректорлари ва Тошкент кимё-технологиялар институти Янгиер филиали директори (Олимов) лавозимидан озод этилди.\nШунингдек, давлат раҳбари бошқа ректорлар қатъий огоҳлантирилишини таъкидлади.\n«Улар президентга ёшлар билан ишлашни қандай ташкил қилишни режалаштираётгани ҳақида маълумот тақдим этиши керак бўлади. Мен ким билан ишлаётганимни билишим керак», — деди Шавкат Мирзиёев.\nЭндиликда ҳар бир олийгоҳ ён-атрофидаги камида 5−10 тадан шаҳар маҳалласи учун «маънавият маркази» ва «маданият ўчоғи» бўлиши кераклиги айтилди.\nОлий ўқув юртлари атрофидаги маҳаллалардаги уюшмаган ёшларни хорижий тиллар, компьютер саводхонлиги, спорт, маданият ва китобхонлик тўгаракларига жалб этади, уларнинг маънавий дунёқарашини шакллантиришга кўмаклашади.\nШунингдек, ўзларига бириктирилган маҳалладаги «ёшлар дафтари»даги ёшлар учун олийгоҳларга кириш бўйича бепул тайёрлов курсларини ташкил этади.\nБундан ташқари, уюшмаган ёшлар билан манзилли ишлаш учун, юқори курсларда ўқийдиган 2 нафар намунали талаба 1 нафар уюшмаган ёшнинг ижтимоий фаоллигини оширишга ёрдамлашади.\n«Ушбу тизим орқали 135 та олийгоҳ камида ўртача минг нафардан ёшларни қамраб олганда ҳам, камида 100 минг нафар ёшларга ҳаётда ўз ўрнини топишида кўмак бўлади. Шу тизим йўлга қўйилса, шаҳарларда вазият албатта ўзгаради, адашган ёшлар сони кескин камаяди», — деди давлат раҳбари.\nУшбу тизим бўйича юқори натижа кўрсатган ректор, техникум ва коллеж раҳбарларига 50 фоизгача устама тўлаб берилади.\n«Газета.uz» 1 075


Мардикор бозорида харидор суст - 21 Декабря 2008 - Ҳимоячи\nДушанба, 20.09.2021, 09:14\nГлавная » 2008 » Декабр » 21 » Мардикор бозорида харидор суст\nМардикор бозорида харидор суст\nЎзбек расмийлари чегарадан ўтказмай қўйишидан чўчиган мардикорлар юзларини тескари ўгириб расмга тушишни маъқул кўрадилар.\nЎш вилоятининг Ўзбекистон билан чегарадош ҳудудларидаги мардикор бозорларида қишда ҳам одам гавжум. Бу одамлар, асосан, Ўзбекистоннинг чекка қишлоқларида истиқомат қиладилар.\nМардикорларнинг айтишича, совуқ тушиши билан ишлар ҳам озайиб қолган.\n- Иш йўқ ҳозир. Келяпмиз мана, иш йўқлиги учун бекор турибмиз. Гоҳида туриб-туриб, қайтиб кетаяпмиз. Иш бўлса бўлади, бўлмаса йўқ, - дейди суҳбатдошларимиздан бири.\nАммо уч-тўрт танга топиш илинжида ўзбек мардикорлари Қирғизистон жанубидаги мардикор бозорларига келишни қўймаяптилар.\n- Қиш кунлари ишсиз асосан бўламиз, иш чиқиб қолса, қиламиз, бўлмаса, йўқ. Ёзи билан ишлаб озгина пул тўплаб қўйганмиз, ўшанга битта-иккита ҳайвон олиб қўйсангиз, ўшаларни сотиб, шу билан тирикчилик қиласиз-да, бошқа нима бор, - дейди бошқа бир суҳбатдош.\nМардикорларнинг эътироф этишларича, улар асосан дала ва қурилиш ишларини бажарадилар. Бироқ совуқ тушиб, ишлар озайганидан кейин улар ҳар қандай ишни қилиб кетаверишга тайёр бўладилар.\n- Иш тури ҳар хил, ўзи келиб айтади-да мана бундай иш бор, деб. Томорқани чопиш керак, ё бўлмаса ўтин қилиш керак ёки яна бошқа иш, дейди - шунга қараб ишлайверамиз. Вақти келса, уй оқладик, чоп деса, экинини чопдик. Устачилик, ғишт қуйиш, бетон қуйиш бўлса қиламиз, одамларнинг шу каби ишларини бажариб тирикчилик қилиб турибмиз, - дейди суҳбатдошларимизнинг яна бирови.\nМардикорлар Ўзбекистонда қурилиш ишларига борганларини, бироқ у ерда одам кўплигидан иш топа олмаганларини айтадилар.\n- Ишхоналарга борсанг, одам кўп ҳозир, одам керакмас, деяпти. Коллежлар қурилаяпти, борсак, ишчи керакмас, ўзимиз айтамиз, дейишади. Энди қачон айтади - унисини Оллоҳ билади, - дейди исмини айтмаган яна бир суҳбатдош.\n- Мактаб, коллежларда ишладик. Қурилишлар битгунича 3-4 ой иш бўлди, шу каби ишларни қилдик, бетон қуйдик, девор урдик. Улар вақтинча экан-да, 3-4 ойдан кейин тўхтади. Қурилишга борайлик, десак, ҳамма ерда одам тўлиб кетган. Иложсизликдан мана шу ерга ўтиб ишлаяпмиз, - дейди унинг шериги.\nАйтиб ўтиш жоизки, сўнги пайтларда қирғизистонлик иш берувчилар орасида ўзбекистонлик мардикорларга нисбатан талаб кучайган. Ўшлик сиёсий кузатуви Ғанижон Холматов буни қирғизистонлик қурувчиларнинг жуда кўпи хорижга иш излаб кетгани ва ўзбекистонликларнинг маҳаллий мардикорларга нисбатан арзон ҳақ эвазига ишлаши билан изоҳлайди:\n- Қирғизистондаги қурувчи-усталарнинг кўплари Россияга, Қозоғистонга кетиб қолганлигидан Ўзбекистондан ўтиб ишлаётган усталарга талаб кучайди. Айниқса, яқинда бўлган зилзилалардан кейин юздан ортиқ уйларимизнинг бузилиши ўз-ўзидан ана шу усталарга эҳтиёжни пайдо қилди. Уларнинг арзон-гаровга ишлаши ҳам қирғизистонликларга қўл келмоқда, - дейди Ғанижон Холматов\nПросмотров: 770 | Добавил: himoyachi | Рейтинг: 0.0/0


Travel Trade Journal: “Тошкент: севимли пойтахт ва улкан мегаполис” - Халқ сўзи\n18:53 14 Март 2019 Welcome to uzbekistan\nУнда эътироф этилганидек, Тошкент 3 миллион аҳолига эга замонавий ва гуллаб-яшнаётган мегаполисдир. Ўзбекистон пойтахти – Шарқнинг қадим анъаналари ва меъморчиликнинг замонавий ютуқларини ўзида ҳамоҳанглаштирган ноёб шаҳардир. Муаллиф Тошкент йилдан йилга чирой очиб, замонавийлашиб бораётганини таъкидлаб ўтган.\nТошкентнинг кенг кўчалари бўйлаб сайр қилганда фавворали кўплаб яшил сайлгоҳлар ва хиёбонлар кўзга ташланади.\nМатериалда пойтахтнинг диққатга сазовор жойларига алоҳида тўхталиб ўтилган. 365 метр баландликдаги Тошкент телеминораси – улардан бири. Ушбу иншоот дунёдаги энг йирик телеминоралар қаторига киради. “Унинг томоша майдонига чиқар экансиз, сиз шаҳарнинг мафтункор манзарасидан ҳайратга тушасиз”, - дейди муаллиф тўлқинланиб.\nУ Темур ҳайкали ўрнатилган Амир Темур майдони, Амир Темур музейи, Мустақиллик майдони, Сенат биноси, Мотамсаро она ҳайкали, зилзила ёдгорлиги, Бобур ва Навоий номидаги боғлар каби гўшалар ҳам пойтахт кўркига кўрк қўшиб тургани қайд этиб ўтган.\nҲинд нашри ижодкори туристларга шинавандалар учун ҳамиша очиқ турадиган Ўзбекистон тасвирий санъат музейи, Тасвирий санъат бадиий галереяси, Сураткашлар уйи, Камолиддин Бекзод номидаги музей, кўплаб кўргазма залларига ҳам ташриф буюришни тавсия қилган.\nМуаллиф Тошкент метрополитенини бориб кўриш албатта шарт эканлигини айтган. Зеро, унинг фикрича, бу ердаги ҳар бир станция машҳур архитектор ва дизайнерлар томонидан яратилган “ноёб санъат асарлари”ни ўзида намоён этади.\nМаълумот учун, Travel Trade Journal Ҳиндистондаги сайёҳлик соҳасига ихтисослаштирилган нашрлардан бири ҳисобланади. Журнал ушбу давлатдаги туризм компаниялари ва операторлари, авиакомпаниялар, бизнес, маданий-академик доиралар ва жамоатчилик ўртасида кенг тарқалган.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари «Келинимни узатмоқчиман» ёхуд бева аёл турмушга чиқиши керакми?\t11:34, 23 ноябрь\tҲаётда ҳар хил вазият бўлади. Тақдир инсонларни турфа хил қувончлару дардлар билан синашга уринади. Жуфтидан айрилганлар, отаси ёки онасининг ортидан бўзлаб қолган болаларнинг қисмати ҳеч кимни беэътибор қолдирмайди. Айниқса, бева аёлга осон эмас. У келинлик, оналик, қайноналик каби вазифаларни уддалайди, аммо «боши очиқлик»нинг синовлари нозик елкасига оғирлик қилиши турган гап.\n1-вазият: Ўн уч йилдан сўнг чалинган ҳайдалиш куйи Мунира икки қизи билан ўттиз ёшида бева қолди. Турмуш ўртоғи Каримжон автоҳалокат туфайли вафот этган. Тоғни талқон қиладиган ўғлининг жувонмарг бўлгани ота-онанинг дилини пора-пора қилди. Аммо тақдирга кўнмоқдан ўзга чора йўқ. Қайнота-қайнона маслаҳатлашиб, келинига ҳовлининг бурчагидан катта тандир қуриб, новвойликни ўргата бошлашди. Уйидан чиқмасдан ишлаши, қизалоқларининг олдида бўлиши Мунирага маъқул тушди. Дардига бироз бўлса-да, малҳам топиш илинжида жон-жаҳди билан бу ҳунарни ўргана бошлади. Буни қарангки, икки йил ичида кичик келин оиланинг асосий даромад топувчисига айланди. Новвойлик ортидан ҳовли қайта таъмирланди, қайнака енгил машинали бўлди. Йиллар эса югурик сув, бирпасда оқиб ўтди-кетди. Қайнота-қайнона қариб қолди, овсин эса ўғилларини уйлантиришга чоғланди. Ана шу вақтга келиб, Мунира ва унинг икки қизи бу уйда ортиқча одамга айланди. Ахир улар катта ҳовлининг учта хонасини эгаллаб ўтиришибди-ку!.. Катта келиннинг турли дийдиёларию гап сўзлари бир бўлиб, бўйи етиб қолган икки қизи билан Мунира қирқ уч ёшида ота уйига қайтиб келишга мажбур бўлди. У ўн уч йил давомида меҳнат қилиб топганини оиласига сарфлади. Шу билан бирим-икки бўлади деб ўйлаганди, энди-чи ҳеч нарсасиз қолиб ўтирибди.\n2-вазият: Мустақил аёлнинг ҳаёти ўз қўлида Фазилат опа табиатан феъли тор аёл. Эри Ботир ака ўзини илмга бағишлаган, рўзғорнинг кам-кўстини тўлдириш хотинларнинг иши, оилани пул билан таъминлаш эса эркакнинг вазифаси, деб ҳисоблайди. Эр-хотин ёлғиз қизларини узатиб, икки ўғилларини бирин-кетин уйлантиришди. Кичик ўғли отасига ўхшаган олим бўлишни хоҳларди, аммо ўттиз бир ёшни энди қоралаганида юрак хуружидан оламдан ўтди. Эндигина икки ёшга тўлган қизи билан йигирма бешдан ошган рафиқаси бўзлаб қолаверди. Ота-онани эса жудолик адо қилди. Келин кетаман, демади, унга ҳам ҳеч ким бу ҳақда гап очмади. Боласини боғчага бериб, ишга тушиб кетди. Ўзини ишига бағишлади. Хизмат сафарлари, карьера қилиш йўлидаги хизматлари эвазига бола бобо-бувининг қаромоғида қолди. Фазилат опа кексайганда қайта келин бўлди. Ва бирор қарор қабул қилиш вақти келганини тушунди. Ўзлари яшаётган 5 хонали уйни сотиб, келинига икки хонали уй олиб беришди. Қолган пулига эса уч хонали уй олиб, катта ўғлига қўшни бўлишди. Энди бундан кейин қандай яшаш келиннинг ўзига боғлиқ...\n3-вазият: “Қизим, никоҳга тайёрланинг!” Одина қайнонасидан хафа, қайнотасининг эса кўзига кўринишга ҳам юраги бетламаяпти. Ўғли хонага кириб, бобоси чақираётганини айтди. Яна ўша гапми?! Ёш бўлса, нима қилибди? Ота-онасиникига қайтиб боролмаса, нима бўпти? «Сизларга ортиқчалик қилаяпмизми, малол келдикми? Ўғлингиз тирик бўлганида борми?» деди-ю, тилини тишлади. Қайнотаси индамади, қайнонаси эса йиғлади: «Болам ўлсин, дебмизми биз? Невараларим етим, келиним бева қолишини мен истаганмидим? Ўғлим тирик бўлганида, тилимни суғуриб олса ҳам бу гапни айтмасдим!» Қайнотаси эса бироз овози титраб, аммо қатъият билан гапирди: «Хуллас, тўйдан сўнг бир ойча болалар биз билан яшаб туришади, кейин уларни олиб кетаверасан... Қизим, ўғлимнинг олдига ёруғ юз билан боришим керак! Одина билан болаларинг ишончли қўлларда, деб айтишим керак-ку! Онанг билан тайёргарлигингни кўр. Кейинги ҳафта никоҳ ўқилади...»\nДилноза МИРТОЛИПОВА тайёрлади. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Фожиа\nТушкун кайфиятда нега кўп овқат еймиз?\tИшлайдиган келинлар диққатига: уйдаги гап остона «ҳатла»масин!\tЮздаги ҳуснбузарларнинг сабабчилари\tЗамонамиз алплари қандай бўлиши керак?\tШоҳрух рэпернинг рафиқаси Злата иккинчи фарзандига ҳомиладорлиги маълум бўлди\t«Жим, уйда болалар бор!»\tОтправить


Суициднинг олдини олишга бағишланди\nВидеомулоқот Андижон давлат тиббиёт институтида "Суицидологиянинг долзарб муаммолари" мавзусида республика илмий-амалий видеоконференция бўлиб ўтди. Андижон давлат тиббиёт институти томонидан ўтказилг...\nОилавий тадбиркорликка кенг йўл\nХўжаобод туманида "Оилавий тадбиркорликка кенг йўл" деб номланган кўргазма ташкил этилди. Президентимизнинг жорий йил 7 мартдаги "Ҳудудларда аҳолини тадбиркорликка кенг жалб қилиш ва оилавий тадбиркор...\nКимгадир фойдам тегса - шунинг ўзи бахт менга\nҲакимахон опа Нишоновани яхши биламан, у салкам 35 йил телевидение соҳасида ишлаган. Дастлаб вилоят телевидениесида, кейин "Водий садоси" телерадиокомпаниясида кадрлар бўлими бошлиғи, касаба уюшма қўм...\nОилалар тинч ва мустаҳкам бўлса, ҳаётимиз янада фаровон бўлади\nОила - жамиятнинг асосий бўғинидир ҳамда жамият ва давлат муҳофазасида бўлиш ҳуқуқига эга. Ўзбекистон Республикаси Конституцияси. Оилалар қанчалик мустаҳкам бўлса, жамият шунчалик мустаҳкам бўлади. Зе...\nХотин-қизларнинг меҳнат ҳуқуқлари кафолатлари янада кучаяди\nМуносабат Президентимизнинг жорий йил 7 мартдаги "Хотин-қизларнинг меҳнат ҳуқуқлари кафолатларини янада кучайтириш ва тадбиркорлик фаолиятини қўллаб-қувватлашга оид чора-тадбирлар тўғрисида"ги қарори...\nМаънавиятли қиз келажакда оқила уй бекаси бўлади\n2019 йил - Фаол инвестициялар ва ижтимоий ривожланиш йили Аёл - оиланинг зийнати, таянчи. Аёл борки, олам мунаввар, ҳаёт завқли. Шу боис ҳам юртимизда хотин-қизларни қўллаб-қувватлаш, ҳуқуқ ва манфаат...\nВарак 11 жами 327


UzAuto Motors ходимлари ойлик қисқариши ва кечикишига норозилик сифатида иш ташлади, 3 май, 2021\nАндижонда енгил автомобил қисмларини ишлаб чиқариш ва йиғишга ихтисослашган “Uz-Koram Co” ширкати ишчилари ойлик маоши кечиккани ва қисқарганига норозилик сифатида иш ташлади.\nКорхона ишчиларининг Озодликка айтишича, 85 нафардан ортиқ ишчи 3 июнь куни бир неча соатга ишни тўхтатиб қўйган. Уларнинг талабига жавобан, корхона раҳбарияти вазиятни ўнглашга ваъда берган.\nИшчилар 1 миллион 300 - 1 миллион 400 минг сўм атрофидаги маошнинг ўртача 60-70 фоизини олгани, қисқарган маош ҳам 10 кундан ортиққа кечикиб берилганини даъво қилмоқда.\nШикоятга кўра, бу йил 30 май куни корхонанинг 25 йиллиги нишонланган ва бу сана муносабати билан гўёки раҳбарлар мукофот пулларини олган, аммо ишчиларга ҳар йили шу санада берилган мукофот бу йил берилмаган.\nКорхона раҳбарияти ва Ўзавтосаноат АЖ бу ҳолат бўйича изоҳ бермади. Аммо корхонанинг ўзини таништирмаган вакилига кўра, ширкатнинг 25 йиллигига белгиланган мукофот пуллари бу йил ҳеч бир заводда берилмаган ва бунга нафақат ширкат, балки мамлакатда пандемия туфайли юзага келган қийин иқтисодий аҳвол сабаб қилиб келтирилмоқда.\nБу корхона Андижондаги автомобил ишлаб чиқаришга ихтисослашган 17 та кичик заводнинг энг йиригидир, унда 1000 нафар атрофида ишчи бор. Бу заводда Ўзбекистонда ишлаб чиқариладиган енгил автомобилларнинг ички ва ташқи пластик қопламалари, жумладан бампер, асбоб панеллари ишлаб чиқарилади ва йиғилади.\n3 июндаги иш ташлаш, корхона ишчиларининг билдиришича, бир неча соат давом этган:\n“85 атрофида ишчи, ишни тўхтатиб, завод ҳовлисига йиғилди. Олдингидай бош директор, замдиректор, кейин “Автокомпонент” ширкатидан эксперт келди. Ҳозир иқтисодий аҳвол оғир, деб хуллас алдашдида яна. Ойликларни аҳволи анчадан бери оғир. Ошиқча соат ишлатишган, айримлар 200 соатгача ишлаган, лекин ҳаммага бирдек фақат 165 соатга иш ҳақи тўлашди. 650 минг сўмлик премия пулини ҳам бермай қўйишди. Бунинг устига ўзи 1 миллион 300 ёки 1 миллион 400 минг сўм ойлик, бундан ҳам 300 - 400 минг сўмдан ушлаб қолишяпти”.\nКорхона ишчилари номидан боғланганини айтган ишчининг иддаосича, айни пайтда раҳбарларнинг ойлик маошлари баланд ва улар ўтган ойда мукофот пули ҳам олишган:\n“7 тача раҳбар бўлса, ҳаммаси олди мукофот пулини. Ойлигиям жуда баланд уларнинг. Биз шуни кеча раҳбарларга айтдик: “Ўзингиз катта ойлик оласиз, мукофот пули ҳам бор. Иқтисод чатоқ бўлса, сизларга бору, бизга йўқми?!” Аниқ жавоб бера олишмади”.\nАйни корхона ишчилари бунга қадар ҳам маошлари қисқариб кетаётгани ва мукофот ёки рағбат пуллари берилмаётганидан бир неча бор шикоят қилган.\n“Uz-Koram Co” ширкатида ишлайдиган, аммо исмини ошкор қилмаётганимиз муҳандисга кўра, нафақат бу ширкат, балки Ўзавтосаноатга қарашли Андижон шаҳридаги бошқа ишлаб чиқариш корхоналари ва Асака заводининг ўзида ҳам аҳвол яхши эмас.\nЗаводдаги бир бўлимга масъул мухандиснинг айтишича, ишчиларнинг ойлик маошлари кечиккани ва қисқарганидан норози бўлиб йиғилиши, иш ташлашлари кичик-кичик кўламда тез-тез бўлиб турибди:\n“Раҳбарлар бу йил пандемия, ҳамма жойда иқтисодий аҳвол чатоқ, сабр қилинглар, сабр қилинглар, дейишяпти. Бошқа гап йўқ. Лекин ишчиларни шикояти тўғри, раҳбарларнинг ойлиги жуда юқори. Заводга битта янги техника олиб келиб ўрнатиб қўйишди яқинда, унда ҳам мукофот пули олишди. Лекин ишчига йўқ”.\n“Uz-Koram Co” ишлаб чиқариш корхонасида, бугунги кунда Ўзбекистонда ишлаб чиқарилаётган енгил автомобилларнинг кузов ва салонининг ички қисмидаги пластик қопламалар тайёрлаб, йиғилади.\nЗавод Андижон шаҳрида жойлашган ва ундан чиққан ярим тайёр автомобиллар, ўриндиқларини жойловчи навбатдаги корхонага йўлланади.\nАйни пайтда, молиявий таъминот ва ишчилар ойликлари билан боғлиқ муаммоларга оид хабарлар, UzAuto Motors ширкати тизимидаги бошқа заводлардагина эмас, пули тўланган автомобилларнинг эгасига етказиб бериш тизимида ҳам учрамоқда.\n1 июнь куни янги автомобилларни етказиб беришда 500 доллардан 2000 долларгача “шапка” тизими қайта тиклангани ва турнақатор навбатлар юзага келгани ҳақидаги хабарлар пайдобўлди. Ширкат эса бу хабарни рад этиб, навбатларни ҳам пандемия оқибатлари билан боғлади.\nБундан ташқари, шу йилнинг 6 мартида ҳам UzAuto Motors ширкатининг Асакадаги заводида 200 га яқин ишчи ойлик маошлари кескин қисқартириб юборилганидан норози бўлиб, иш ташлагани ҳақида Озодлик хабар қилган.\nИш ташлаш бўлган куни тушдан сўнг UzAuto Motors АЖ ҳолатга муносабат билдириб, иш ҳақидан қарздорлик йўқлигини таъкидлаганди.\nАммо ўшанда ишчилар компания раҳбарлари билан, 6 март кунги иш ташлашдан сўнг ўтган йиғилишдан ёзиб олинган аудиоёзувни тақдим қилган.\nУшбу ёзувда ҳам, UzAuto Motors АЖнинг Асакадаги завод мулозимларидан бири пандемия даврида завод даромади пастлагани, ишчилар ўтган йили ишламасдан карантинда ўтирганини эслатаркан, бу ҳолат уларнинг меҳнат ҳаққида акс этаётганини айтганди.\nЎзбекистонда ойлик иш ҳақларининг вақтида ёки меҳнатга яраша тўланмаслиги ҳам давлат ва ҳам хусусий сектордаги корхоналарда сурункали тус олган муаммо. Аммо, сўнгги ойларда бу муаммо янада кучаймоқда.


Ўзбекистоннинг айрим ҳудудларида 23 ноябрь куни ёмғир ёғади - Халқ сўзи\n01:05 23 Ноябрь 2021 Жамият\nУнга кўра, Тошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3–8 метр/секунд тезликда эсади. Ҳарорат кечаси 4–6 даража, кундузи 16–18 даража илиқ бўлади.\nҚорақалпоғистон ҳамда Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секуд тезликда эсади. Ҳарорат кечаси 0–5 даража, кундузи 12–17 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғади. Шамол шарқдан 7–12 метр/секунд тезликда эсади. Ҳарорат кечаси 1–6 даража илиқ, кундузи 14–19 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 4–9 даража илиқ, кундузи 13–18 даража илиқ бўлади.\nҚашқадарё вилоятида ҳаво ўзгариб туради, баъзи жойларда ёмғир ёғади. Шамол шарқдан 7–12 метр/секунд тезликда эсади. Ҳарорат кечаси 4–9 даража, кундузи 15–20 даража илиқ бўлади.\nСурхондарё вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 2–7 даража, кундузи 15–20 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 0–5 даража, кундузи 10–15 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7–12 метр/секунд тезликда эсади. Ҳарорат кечаси 0–5 даража, кундузи 7–12 даража илиқ бўлади.\nҚўмита нечта қонун ва қарор лойиҳасига масъул эди?\nТошкентда 120 та маҳалла тубдан реконструкция қилинади\nФарғонада уч нафар эркак ис газидан заҳарланиб вафот этди


Nokia’нинг тугмачали Android-телефонини «жонли» видеода ишлатиб кўрсатишди! - Terabayt.Uz\nNokia’нинг тугмачали Android-телефонини «жонли» видеода ишлатиб кўрсатишди!\nЖорий йилнинг июль ойи ўрталарида Nokia брендининг антиқа – ўзи тугмачали, аммо Android тизимли телефони суратларини эълон қилган эдик. Энди эса инсайдерлар ушбу «замонавий классика» гаджети ишлатиб кўрсатилган лавҳани тарқатишди.\nЎҚИНГ: Nokia навбатдаги тақдимоти ҳақида видеоролик жойлади\nУшбу ғайриоддий телефоннинг видеосини rider95 никли инсайдер эълон қилган. Унда меню бандлари бўйлаб юришлар тугмачали жойстик орқали бажарилади, шунингдек, Google Assistant овозли ёрдамчисини тезкор чақириш ҳам кўзда тутилган.\nNokia’нинг тугмачали смартфони Android 8.1 Oreo операцион тизимининг модификацияланган версияси бошқаруви остида ишлайди. Унга Google’нинг ўз иловалар, жумладан – Google Maps ҳамда Chrome браузери ҳам ўрнатилган. Афтидан, бу – базавий конфигурацияли арзон смартфонларга мўлжалланган Android Go тизими бўлса керак.\nМанбага кўра, Google компанияси 15 октябрга режалаштирилган Pixel 4 ҳмда Pixel 4 XL смартфонлари тақдимотида Android тизимининг мана шундай тугмачали смартфонлар учун ривожлантирилиши ҳақида ҳам сўзлаб беради.\nТугмачали Android-телефоннинг қачон тақдим этилиши номаълум, Nokia’нинг айрим телефонларини эса 299 000 сўмдан бошланувчи нархлар эвазига Terashop.uz интернет-дўконимиздан сотиб олиш мумкин.\nЎҚИНГ: Nokia бирданига иккита тугмачали телефон намойиш қилди (+видеолар)\n#HMD Global #Nokia #андроид смартфон #мобил телефон


ЎзССР собиқ раҳбарининг қариндоши Интернетдаги фашистик форумни бошқаргани айтилди\n20 апрел 2021, Тошкент вақти: 21:19\nАлександр Славрос - Алишер Муҳитдинов. Сурат Би-би-си сайтидан олинди.\nИнтернетдаги энг асосий фашистлик форумни тузган одам машҳур ўзбек оиласи фарзанди бўлиб чиқди, деб хабар қилди Би-би-си.\nАлександр Славрос (лақаби) сифатида танилган шахс ўтган йиллар давомида умумжаҳон фашистик Интернет форумини ташкил этган ва бошқариб келган.\n"У яратган "Темир юриш" ("Железный марш") форуми вакиллари дунё бўйлаб иш олиб борган, ирқчиликка муккасидан кетишган, Гитлерни ўрганишган, одатий террор эмас, балки ядровий қиёмат яратишни орзу қилишган", деб ёзди нашр.\nФорумнинг кўп аъзолари турли давлатларда қотиллик ё экстремизм айблари билан қамалган.\nБи-би-си Александр Славрос Хрушчёв даврида Ўзбекистон ССР ҳукуматини бошқарган, кейин КПСС МҚ президиуми аъзоси ва СССРнинг Суриядаги элчиси бўлган Нуритдин Муҳитдиновнинг "яқин қариндоши" Алишер Муҳитдинов эканлигини аниқлади.\nФашизмни тарғиб қилаётган Алишер Муҳитдиновнинг "яқин қариндоши" Нуритдин Муҳитдинов фашизмга қарши Сталинград жангида қатнашган.


Она Ватанимизга етук кадрлар бўлиб қайтиш – асосий мақсадимиз!\nМуносабат майдони 29 January 2018 16:31 337\n2017 йил мамлакатимиз тарихида ниҳоятда қизғин ислоҳотлар, халқ билан яқин мулоқотлар, энг муҳими, янгича давлат бошқаруви йили бўлиб эсда қолди. Ана шу жараёнларнинг мантиқий якуни эса, ҳеч шубҳасиз, Президентимиз Шавкат Мирзиёевнинг миллий парламентимиз – Олий Мажлисга тақдим этган тарихий Мурожаатномасидир. Мустақил Ўзбекистон тарихида илк марта кузатилган мазкур муҳим ҳодиса акс садоси ҳатто бир йиллик ўзгаришларга ишониб-ишонмай турган хорижлик кузатувчилар, сиёсатчилар ва етакчи корпорация вакилларини ҳам ҳайратлантириб юборгани айни ҳақиқатдир.\nОрадан роппа-роса бир ой ўтиб, шу йил 22 январда қабул қилинган “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили”да амалга оширишга оид давлат дастури тўғрисида”ги фармоннинг мазмун-моҳияти мамлакатимиз ички ва ташқи сиёсатда маррани янада баландроқ олаётганини, чорловлар тобора ишончга йўғрилиб бораётганини намоён этди.\nO‘zLiDePнинг “Ёшлар қаноти” бугун ўқиш ёки бошқа сабаблар туфайли хорижда бўлган ёш юртдошларимизни ҳам ушбу жараёнларга дахлдорлигини таъминлашга интилмоқда. “Ёшлар қаноти” қошида ташкил этилган хориждаги ёш ватандошларимиз билан контакт гуруҳи фаоллари томонидан турли давлатларда, дунёнинг нуфузли олий ўқув юртларида таҳсил олаётган 200дан ортиқ ўзбекистонлик йигит-қизлар билан мунтазам мулоқот ўрнатилган. Муҳими, уларнинг сафи кундан-кунга кенгайиб бормоқда. Кечагина давлатимиз раҳбарининг “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили”да амалга оширишга оид давлат дастури тўғрисида”ги фармон эълон қилинганидан сўнг чет элдаги ёш юртдошларимизнинг айримлари билан боғланиб, ушбу тарихий аҳамиятга молик ҳужжат ҳамда парламентга Мурожаатнинг мазмун-моҳияти хусусидаги ўй-фикрлари билан қизиқдик.\nБиз бугун газетамиз саҳифаларида Ватандан олисда бўлса-да, қалбида она юртга меҳр-муҳаббат, соғинч туйғуси жўш ураётган, эрта-индин ўқишни тезроқ тугатиб, мамлакатимизда янги, замонавий лойиҳаларни жорий этмоқни ният қилган салоҳиятли ёшларимиздан бир гуруҳининг фикр-мулоҳазаларини эълон қилишга жазм этдик.\nЎқишни тамомлагач, Ўзбекистондаги фаол ёшлар қаторида туриб, билим ва тажрибамни мени тарбиялаб, улғайтирган халқимиз, давлатимиз равнақи йўлида сарфламоқчиман. Давлатимиз раҳбарининг Олий Мажлисга Мурожаатномаси ҳамда “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили”да амалга оширишга оид Давлат дастури тўғрисида”ги фармонидан ўрин олган улуғвор мақсадлар мени шунга даъват этмоқда.\nВусонг университети талабаси (Жанубий Корея):\nТадбиркорлик субъектларининг молия-хўжалик фаолиятини текширишга икки йилгача мораторий қўйилаётгани, инновацион лойиҳаларни молиялаштириш учун венчур фондлар имкониятларини жалб қилиш кўзда тутилаётгани, инвесторлар учун солиқ тизими аниқ ва тушунарли бўлишига алоҳида эътибор қаратилаётгани бугун Ўзбекистонда иқтисодиётга энг замонавий механизмлар жорий этилаётганидан далолат беради. Худди шундай ижобий қадамлардан бири маҳаллий ва хорижий инвесторларни керакли статистик ахборотлар билан таъминлайдиган, бизнес юритиш учун яратилган шароитлар ҳақида маълумот берадиган “Инвестиция портали” очиш таклифининг илгари сурилгани бўлди. Бундай янгиланишлар яқин келажакда мамлакатимизни дунёдаги энг инвестицион жозибадор давлатлардан бирига айлантириши шубҳасиз.\nДеҳли университети сиёсатшунослик факультети талабаси (Ҳиндистон):\nМамлакатимизда фуқароларнинг давлатни бошқаришда иштирок этишга бўлган ҳуқуқини рўёбга чиқаришнинг янги механизми сифатида электрон жамоавий мурожаат қилиш – петиция йўллаш тизими жорий этилишини фақат олқишлаш керак. Ушбу тизим фуқароларга давлат ҳокимиятининг вакиллик органлари олдига аниқ саволлар қўйиш имконини беради, ушбу органлар эса фуқароларнинг маълум сони томонидан маъқулланган мурожаатлар юзасидан чора кўриши шарт бўлади. Петиция йўллаш орқали фаол фуқаролар ва жамоат ташкилотлари турли муаммолар ечими бўйича ташаббус кўрсатишлари мумкин. Шу тарзда мамлакат ҳаётига алоқадор энг муҳим қарорлар бевосита мулоқот асосида қабул қилинади.\nСежонг университетининг давлат қурилиши йўналиши магистранти (Жанубий Корея):\nСолбриж университети талабаси (Жанубий Корея):\nАввало шуни таъкидлашим керакки, Президентимиз Мурожаатномасини тинглаб, юртбошимизнинг оддий одамлар ҳаётини қанчалик яхши билишига қайта-қайта тасанно айтдим. Шу маънода ушбу маърузани халқимиз хоҳиш-иродасини инобатга олиб, чуқур таҳлиллар ва ўрганишлар асосида ишлаб чиқилган стратегик ҳужжат дейишга асос бор. Бунда, албатта, давлат раҳбарининг Виртуал ва Халқ қабулхоналари муҳим аҳамият касб этади. Ўтган бир йиллик муддат ушбу тизимнинг йўлга қўйилиши нақадар тўғри қарор бўлганини яққол кўрсатди.\nИлгари ўқишни тугатиб, шу ерда ишлаб қолиш, кўпроқ даромад топиш ғамини чекардим. Буни яширмайман. Лекин энди фикрим бутунлай ўзгарди. Президентимизнинг “Мана, бугунги кунда қанча-қанча ёшларимиз чет элларда таълим олмоқда, меҳнат қилмоқда. Албатта, уларнинг орасида ўз йўлини топиб, бегона юртда ҳеч кимдан кам бўлмай яшаётганлари ҳам кўп. Лекин Ватан соғинчи ҳар қандай одамни ҳам қийнайди. Шунинг учун улар билан доимий алоқа ўрнатиш, уларнинг ҳуқуқ ва манфаатларини ҳимоя қилиш, юртимизга қайтиш истагида бўлганларни қўллаб-қувватлаш бўйича ишларни кучайтиришимиз зарур”, деган гапи мени ана шундай қатъий қарор қилишга ундади. Ўзбекистонда туғилдим, ўсиб-улғайдим, шу юртда ўзимни ва оламни танидим. Ватан олдида қарздорман. Ушбу қарзни бор билимим, салоҳиятимни ишга солган ҳолда имкон қадар узишга ҳаракат қиламан\nЭдинбургдаги Ҳериот Ватт университетининг нанотехнологиялар йўналиши бўйича магистранти (Буюк Британия):\n– Ҳериот Ватт университети техника ва инженерия бўйича энг илғор олий ўқув юртларидан ҳисобланиб, инновацион йўналишлардаги тадқиқотларга катта аҳамият қаратилади. Бугун бутун дунёда нанотехнологияларни ривожлантиришга саноат ва ишлаб чиқариш соҳасининг келажаги сифатида қаралмоқда. Амалий машғулотларда кўплаб давлатларнинг тараққиёт дастурларини таҳлил қилиб, бу фикр нақадар тўғрилигига амин бўламиз.\nПрезидентимиз парламентга Мурожаатномасида дунёда инновацион тараққиёт моделларини жорий этиш, илғор ғоялар, “нау-хау” ва “ақлли” технологияларни экспорт қилиш ҳисобидан тез суръатлар билан ривожланаётган давлатлар сони тобора ортиб бораётгани таъкидланди. Бизда ҳам бу борада жуда катта ресурс борлигини, имкониятлар жуда кенглигини инобатга олсак, биз ёшлар олдида ҳали қилинадиган ишлар миқёси катталигини кўрсатади.\nҲозир нанотехнологиялар йўналишдаги билимларимни оширяпман. Дунё тажрибаси билан танишаяпман. Ниятим – мамлакатимиз иқтисодиётида ушбу инновацион тармоқни ривожлантиришга ҳисса қўшиб, бор билим ва ғайратимни бу борада янги лойиҳалар ишлаб чиқишга йўналтиришдир. Шу боис O‘zLiDePнинг “Ёшлар қаноти” билан ҳамкорликни янада кучайтиришга, партиянинг турли лойиҳаларида қатнашиб, фикр ва таклифлар бериб боришга ҳаракат қилмоқдаман.\n– Мамлакатимизда барча соҳада эркинлаштириш, либераллаштириш жараёни мутлақо янги босқичга олиб чиқилаётир. Ҳар қандай тараққиётнинг асосида эркинлаштириш туришини тарих кўп марталаб исботлаган. Шу ёндашув, албатта, иқтисодиётга ҳам тааллуқли. Қаердаки, иқтисодиётнинг эркинлик даражаси юқори бўлса, ўша ерда ўсиш бўлиши аниқ. Биз назарий дарсларда ўрганаётган бу қарашларнинг бугун Ўзбекистонда амалиётга татбиқ этилаётгани мени жуда қувонтирди. Иқтисодий назарияда бундай ислоҳотларнинг авангардида ҳар доим кучли лидер, прагматик раҳбар тургани таъкидланади. Бугун мамлакатимизга етакчилик қилаётган Президентимиз ана шундай инсон.\nАҚШнинг бизнес таълим йўналишидаги ушбу нуфузли олий ўқув муассасасига киришдан олдин O‘zLiDePнинг Чирчиқ шаҳар Кенгашида бош консультант бўлиб ишлаганман. 2016 йил сентябрда партиянинг Тошкент вилоят Кенгаши қошида халқ билан мулоқот учун махсус қабулхоналар очилиб, одамлар тўғридан-тўғри Шавкат Мирзиёевга мурожаат ёзиш имкониятига эга бўлганини, энг асосийси, ушбу аризаларнинг ҳар бирига жавоб келганида юртдошларимиз юзида жилваланган табассум, кўзида чақнаган ўтни кўрганман ва бу таассурот бир умрга хотирамда муҳрланиб қолди. Иқтисодчилар яхши билишадики, бирор давлатга инвестиция киритмоқчи бўлганлар нафақат иқтисодий омилларга, балки мана шундай реал ҳолатни аниқ баҳоловчи факторларга ҳам катта эътибор қаратишади.\nМагистратурани Жанубий Кореяда Сеул миллий университетида ўқиган эдим. Ўша пайтда ҳам жонажон Ўзбекистоним билан ғурурланиб юрардим ва бир ният қилган эдим: вақти келиб Ўзбекистоннинг Жанубий Кореядаги элчиси бўламан ва давлатимнинг байроғини тарихий юртимда баланд кўтаришга хизмат қиламан. Бугун мамлакатимизда юз бераётган оламшумул ўзгаришларни кўриб эса, тезроқ ўқишни тугатиб, ҳар соҳада бунёдкор халқимиз сафига қўшилиш орзусидаман. Ўзбек халқида “Интилганга толе ёр”, деган ҳикматли мақол бор. Мен ҳам ёруғ келажак сари интилмоқдаман ва, албатта, ўз мақсадларимга эришаман, Ўзбекистонимга садоқат билан хизмат қиламан!\nхалқаро муносабатлар магистри,\nЦукуба университети докторанти (Япония):\n– Ҳозирда бошқа давлатларда кузатилгани каби Японияда ҳам Ўзбекистондаги, хусусан, мамлакатимиз ташқи сиёсатидаги ўзгаришларга қизиқиш бениҳоя ортган. Соҳа мутахассислари томонидан кейинги бир йил ичида Ўзбекистонга қизиқиш кучайиб, турли саволлар билан мурожаат қиладиганлар ҳам кўпайган. Ҳамкасбларимни юртимизда давом этаётган ташқи ва ички сиёсатдаги ўзига хос ўзгаришлардан бохабар қилишга интилар эканман, аввало, халқимизнинг бой ўтмиши, қолаверса, мустақиллик даврида эришган тарихий ютуқлари, бунёдкорликлар ҳақида чин дилдан фахрланиб гапираман. Ўзим ҳам бугун очиқлик, ташаббускорлик, жаҳон айвонида миллий манфаатларни илгари суришдаги прагматизм Ўзбекистон ташқи сиёсатининг кейинги бир йилдаги ажралмас қисмига айланганига гувоҳи бўлмоқдаман.\nПрезидентимиз томонидан Марказий Осиё давлатлари ўртасида кўп йиллардан бери мавжуд бўлган бир қатор муаммоли ҳолатларнинг қисқа вақтда бартараф этилиб, мутлақо ўзгача тарздаги, аниқроғи, бир-бирига ишонч, очиқлик руҳидаги муносабатларнинг шакллантирилгани, бу эса нафақат Ўзбекистоннинг, балки қўшни давлатларнинг ҳам ижтимоий-иқтисодий ривожига, аҳолининг ҳаётига ижобий таъсир кўрсатаётганини таниқли экспертлар, мутахассислар кейинги йилда Марказий Осиёдаги энг муҳим, ҳал қилувчи ўзгариш сифатида баҳолашмоқда.\nЮртимиз ташқи сиёсати тўғрисида гап борар экан, Президентимизнинг БМТ сессиясидаги чиқишини эслаб ўтмасдан бўлмайди. Ушбу тарихий маърузани Кунчиқар юртда туриб, ўзгача ҳаяжон билан кузатдик. Нутқда кўтарилган ҳар бир йўналиш нафақат минтақамиз, балки жаҳон миқёсида ҳам муҳим аҳамиятга эгалиги билан ажралиб туришини теран ҳис қилдик.\n2018 йилда амалга ошириладиган асосий йўналишларни қамраб олган Давлат дастурида ташқи сиёсат бобида ҳам бир қатор муҳим вазифалар белгилангани билан ажралиб туради. Айниқса, дипломатик ваколатхоналар фаолиятини тубдан ислоҳ қилиш, ўзаро манфаатли ташқи сиёсатни изчил давом эттириш, савдо-иқтисодий, маданий-гуманитар алоқаларни ривожлантириш вазифаларига устувор аҳамият қаратилгани, Президентимиз раҳбарлигидаги прагматик ташқи сиёсат бу йил янги марраларга кўтарилишидан дарак беради.\nМинтақамиздаги геосиёсий вазиятни таҳлил қилаётган мутахассис сифатида ишонч билан айта оламанки, 2017 йилда ташқи сиёсат бобида бошланган хайрли ишларнинг изчил давом эттирилиши мамлакатимизнинг халқаро имижидаги ижобий ўзгаришларни янада мустаҳкамлайди. Япония мисолидаги кузатишларим бу тўғрида ишонч билан гапиришга асос бўла олади. Докторлик диссертациямни ҳимоя қилганимдан кейин она юртимга қайтиб, амалга ошаётган ажойиб ўзгаришларга ўз ҳиссамни қўшаман.\nФурсатдан фойдаланиб, Ватандан узоқда эканимизни сездирмай, бизларни ўз юртимиздаги оламшумул ўзгаришларга дахлдор эканлигимизни ҳар лаҳза ҳис этиб туришга руҳлантириб келаётган O‘zLiDePнинг “Ёшлар қаноти” фаолларига самимий миннатдорлик билдираман!\nРур университети филология факультети магистранти (Германия):\n– Президентимиз Шавкат Мирзиёевнинг Олий Мажлисга қилган Мурожаатномасида, қолаверса, “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили”да амалга оширишга оид Давлат дастури тўғрисида”ги фармонида ижтимоий соҳа, жумладан, таълим соҳасини ривожлантириш ва ёшларга оид давлат сиёсатини такомиллаштириш масалаларига алоҳида эътибор қаратилгани бизни келажакка ишонч кўзи билан қарашга ундади.\nШахсан мен, ўқишни тамомлаганимдан сўнг юртимизда таржимонлик мактабини очмоқчиман. Бу мен учун нафақат ўз севган машғулотим билан мунтазам шуғулланишим, айни пайтда тадбиркорликни бошлашим учун ҳам имкониятдир. Мамлакатимизда хусусий таълимни ривожлантиришга муҳим аҳамият берилаётганидан яхши хабардорман.\nO‘zLiDePнинг “Ёшлар қаноти” фаоллари билан онлайн мулоқотларимиз чоғида ушбу мақсадимни айтганимда, улар меним ғоямни тўла қўллаб-қувватладилар ва ёрдамга доим тайёр эканликларини билдирдилар.\nМамлакатимизда биз ёшларга яратиб берилаётган шарт-шароитлардан унумли фойдаланиб, таълим тизимини жаҳон талаблари даражасига кўтаришга озгина бўлса-да ҳисса қўшолсам, ўзимни беҳад бахтиёр сезаман.\nЙель-Сингапур миллий университети талабаси (Сингапур):\n– Тарихий аҳамиятга эга бўлган Мурожаатномани, ишонинг, видеоёзувда қайта-қайта кўриб чиқдим, “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили”да амалга оширишга оид Давлат дастури тўғрисида”ги фармон билан яқиндан танишиб чиқдим.\nҲозирги кунда мен АҚШнинг Йель университети ўз давлатидан ташқарида очган илк ўқув муассасасида таълим оляпман. Соҳам бевосита иқтисодий сиёсат билан боғлиқлиги боис ташқи иқтисодий соҳада амалга оширилиши керак бўлган муҳим ислоҳотлар эътиборимни тортди. Мамлакатимизнинг ташқи савдо юкларини жаҳондаги ва минтақадаги асосий бозорларга олиб чиқадиган ишончли транспорт ва транзит йўлакларини изчил шакллантириш вазифаси илгари сурилмоқда. Бу денгиз йўлларидан анча олисда жойлашган юртимиз иқтисодиёти учун катта аҳамиятга эга бўлиш баробарида, минтақамиз мамлакатларининг дунё иқтисодий тизимига интеграциялашувини ҳам тезлаштиради. Демоқчиманки, Ўзбекистон Президентининг ушбу ташаббуси нафақат соф иқтисодий, балки геосиёсий, глобал аҳамиятга ҳам эгалиги билан ғоят қадрлидир.\nЎзаро ҳамкорликни йўлга қўйишда давлатимиз раҳбари Марказий Осиёнинг нафақат географик ва геосиёсий, балки қадриятлари муштарак ягона маданий макон эканини ҳам инобатга олганини алоҳида таъкидлаш жоиз. Албатта, кўпчиликка яхши маълум, минтақада истиқомат қилаётган халқларни умумий маънавий қадриятлар, ўхшаш миллий анъана ва урф-одатлар бирлаштириб туради. Ушбу муштараклик минтақавий ҳамкорлик учун мустаҳкам ва ишончли пойдевордир. Юртбошимизнинг ушбу ташаббуси минтақада барқарорликни таъминлаш билан бирга, албатта, ҳудудимизга инвестициялар, технологияларнинг дадил кириб келишига ҳам мустаҳкам замин яратади.\nКейинги вақтда мамлакатимизда амалга оширилаётган кўплаб тарихий ўзгаришлар, мавжуд муаммоларни ҳал қилишга ўзига хос ёндашувлар Президентимиздаги янгиликка интилувчанлик, масъулиятни зиммасига олиш, муаммолардан қўрқмасликдан яққол далолат беради. Бу хислатлар билан муҳтарам Президентимиз биз ёшларга ўрнак бўлмоқдалар, албатта. Биз ҳам Ўзбекистондек улуғ юртнинг фарзандлари сифатида шундай юртбошидан ўрнак олишимиз, халқимизга лойиқ ва садоқатли инсонлар бўлиб етишишимиз керак. Бунинг учун бугун бор кучимизни ўрганаётган илмимизни эгаллашга сарфлаб, Ватанимизга етук кадрлар бўлиб боришимиз асосий мақсадимизга айланиши лозим. Мен барча талаба юртдошларимни ана шундай эзгу мақсадларга чорлаб қоламан.\nЛюблин иқтисодиёт ва инновация\nолий мактаби талабаси (Польша):\n– 2018 йилнинг Ўзбекистонда “Фаол тадбиркорлик, инновацион ғоялар ва лойиҳаларни қўллаб-қувватлаш йили” деб эълон қилингани ҳамда куни кеча ушбу йўналишда Давлат дастури қабул қилингани юртимиз келажагини ўйлаб ташланган ниҳоятда муҳим қадамдир. Бугун Европа ва Осиёнинг етакчи давлатлари иқтисодиётида инновацион йўналиш асосий ўрин эгалламоқда.\nМен таълим олаётган олий ўқув юртида инновация йўналишига устувор эътибор қаратилади. Кўплаб давлатлардан келган талабалар сафида 30 га яқин юртдошимиз ҳам таҳсил кўряпти. Шу ҳафтада мен юртдошим Сардор Азизов билан курсдошларимизга Ўзбекистон ҳақида тақдимот ўтказдик, юртимизда бўлаётган ислоҳотлар ҳақида гапириб бердик. Бизнинг ўлкамизда ҳар бир йилга муайян ном берилиши анъанага айлангани, 2018 йилнинг айнан инновацион ғоя ва лойиҳаларни қўллаб-қувватлашга бағишлангани ўқитувчиларимизда ҳам, курсдошларимизда ҳам катта қизиқиш уйғотди. Ватанимизда бу йўналишга бежиз эътибор берилмаётгани, ота-бобларимиз ҳам ўз даврининг инноватори бўлганини Ал-Хоразмий бобомизнинг бугунги информацион технологияларга тамалтошини қўйганини ҳаётий мисоллар ёрдамида ҳикоя қилиб бердим. Очиғи, кечагина Ўзбекистон тўғрисида унчалик тасаввурга эга бўлмаган курсдошларимиз кўнглида жуда кўплаб саволлар туғилди...\nТақдимотимиз тугаганидан кейин профессоримиз шундай қадим маданий тамаддунга эга юрт вакиллари билан суратга тушамиз, деб қолди. Биз Ватанимиз билан, унинг бой тарихи, бугун инновацион ривожланиш сари юз тутаётган ҳалқимиз билан жуда-жуда фахрланамиз. Замонавий билимлар соҳасида чуқур изланиб, етук мутахассис бўлиб, келажакда Ўзбекистон равнақига хизмат қиламиз.\n– Президентимиз таъкидлаганидек, инновация бу – келажак деганидир. Иқтисодиётни айнан илғор инновацион ёндашув ва ғоялар, “нау-хау” ва “ақлли” технологиялар асосида ривожлантириш бугунги кунда энг тўғри йўлдир.\nИнновацион ривожланишни эса замонавий ахборот-коммуникация технологияларисиз тасаввур этиб бўлмайди. Таъкидлаш керакки, АКТнинг тараққий этиши мамлакатнинг рақобатбардошлигини оширади. Иқтисодиётга тушумлар кўпаяди. Мутахассисларнинг фикрига кўра, мазкур соҳа ҳатто глобал инқироз шароитида ҳам фаол ривожланди. Хусусан, ўша даврда АҚШда ўтказилган тадқиқотлар натижаси интернетни тараққий эттиришга йўналтирилган бир доллар мамлакат иқтисодиётига 10 доллар бўлиб қайтганини кўрсатган.\nЯқинда яна бир маълумотга кўзим тушди. Жаҳон миқёсидаги ялпи ички маҳсулотнинг тахминан 5,5 фоизи ахборот-коммуникация технологиялари соҳасига тўғри келмоқда. Нуфузли халқаро экспертларнинг фикрича, 2020 йилда бу кўрсаткич 9 фоиздан ошиши кутилмоқда.\nУшбу мисоллардан ҳам кўриниб турибдики, ташаббускор, узоқни кўра оладиган, фидойи Президентимиз бошчилигида Ўзбекистон танлаган инновацион тараққиёт йўли, бу борада қабул қилиниши кутилаётган аниқ манзилли дастурлар, олий ўқув юртларида ушбу йўналишда юқори малакали кадрлар тайёрлаш, қисқача айтганда, соҳани янада тараққий эттириш учун зарур ресурс ва имкониятлардан фойдаланишнинг аниқ чора-тадбирлари ишлаб чиқилаётгани вақти келиб кутилганидан ҳам ортиқ самара беради. Ҳозирги пайтда ривожланган мамлакатларнинг иқтисодий ўсиши, авваламбор, билимлар ва интеллектуал салоҳият ҳисобига таъминланаётгани кундек равшан.\nЎзбекистонга қайтганимдан кейин олис океан ортида олган назарий билимларимни амалиётга жорий этиб, мамлакатимизда ахборот-коммуникация технологияларини ривожлантиришга муносиб ҳисса қўшмоқчиман.\nГамбург университети 3-босқич талабаси (Германия):\n– Германияда, хусусан, Гамбург университетида Шарқ халқлари тили ва маданиятини ўрганиш борасида узоқ тарихга эга илмий мактаб мавжуд. Айни пайтда ушбу университетда шарқшунослик йўналишида ўқияпман. Яқин йилларда юртимизга қайтиб, соҳам бўйича илмий изланиш олиб бормоқчиман. Аждодларимиздан қолган маънавий меросни ўрганиш, хориж тилларига таржима қилиш – асосий мақсадим.\nГерманияда ҳам Имом ал-Бухорий, Муҳаммад ал-Хоразмий, Абу Райҳон Беруний, Ибн Сино ва Алишер Навоий каби алломаларимизни яхши билишади. Уларнинг дунё тамаддунига қўшган улуғ ҳиссасини юксак қадрлашади.\nПрезидентимиз парламентга Мурожаатномасида айни масалага алоҳида тўхталиб, “Маълумки, қадимий маданият ва цивилизациялар чорраҳаси бўлган юртимиз заминидан ўрта асрларда минглаб олиму уламолар, буюк мутафаккир ва шоирлар, азиз-авлиёлар етишиб чиққан. Уларнинг аниқ фанлар ва диний илмлар соҳасида қолдирган бебаҳо мероси бутун инсониятнинг маънавий мулки ҳисобланади. Ҳозирги кунда Ўзбекистонимизнинг китоб фондларида 100 мингдан зиёд қўлёзма асарлар сақланмоқда. Афсуски, бу нодир китоблар ҳали тўлиқ ўрганилмаган, улар олимлар ва ўз ўқувчиларини кутиб турибди. Ушбу ноёб асарларда бугунги давр ўртага қўяётган жуда кўп долзарб муаммоларга жавоб топиш мумкин”, деганини эшитиб, руҳланиб кетдим ва бу борадаги иштиёқим янада ортди.\nАна шу ниятни дилимга тугиб, бугун инглиз, немис, турк ва форс тилларини ўрганяпман, буюк аждодларимизнинг асарларини асл тилида ўқиб, таҳлил қиляпман. Мақсадим – улуғ зотларнинг бебаҳо меросини кенг тарғиб қилиш, ўзбек маданияти, бой тарихини бутун дунёга кўз-кўз этишдир.\nЧикагодаги Конкордия университети\nпсихология факультети магистранти (АҚШ):\n– Президентимизнинг ўтган йили декабрда Олий Мажлисга қилган Мурожаатномасини онлайн орқали кузатар эканман, токи учрашув тугагунга қадар ҳаяжоним босилмади. Нега деганда, давлатимиз раҳбари юритаётган сиёсат моҳиятида “Энг олий ҳакам – қонун ва у ҳаммага бир”, деган адолатли мезон ётибди.\nАйниқса, бу ислоҳотларни одамлар ўз ҳаётида ҳис этаётгани жуда қувонарли. Буни сен қаердан биласан, деган савол туғилиши табиий. Шу юртда ота-онам, яқинларим, дўстларим яшайди. Улар билан гаплашганимда давлат миқёсидаги ўзгаришлар, янгиланишлар ўз кундалик ҳаётларида тўла акс этаётганини тўлқинланиб гапириб беришяпти.\nВатанимиз тарихида биринчи марта кузатилган Олий Мажлисга Мурожаатномани эшитганимдан сўнг бу борадаги АҚШ тажрибаси билан қизиқдим. Америка Қўшма Штатларида ҳам Президентнинг Конгресс ҳузурида ҳар йили Мурожаатнома билан чиқиши анъанаси мавжуд. Бу анъанага 1790 йил АҚШнинг биринчи Президенти Жорж Вашингтон Нью-Йоркда, парламент минбаридан сўзлаган батафсил нутқи билан асос солган ва ҳозирда ушбу ҳодиса давлат сиёсий ҳаётида алоҳида ўрин тутади.\nМамлакатимиз раҳбарининг Мурожаатномаси ўз кўлами, кўтарилган масалалар ҳамда илгари сурилган янгича руҳдаги ғоялари, ташаббуслари жиҳатидан Ўзбекистон сиёсий ҳаётида алоҳида ўрин тутувчи институтга айланишига имоним комил. Айниқса, Мурожаатномадаги халқимиз учун муҳим бўлган ғояларнинг аниқ амалга ошириладиган ишлар сифатида Давлат дастурида акс этгани мени янада руҳлантирди. Хусусан, ижтимоий соҳада илгари сурилган вазифаларни ҳаётга жорий этиш эртага халқимиз руҳиятига, ҳаётга, келажакка ишончига янада ижобий таъсир кўрсатиши шубҳасиз.\nБир сўз билан айтганда, Ўзбекистон дунёнинг етакчи мамлакатлари қаторидан муносиб ўрин эгаллаш учун дадил қадамлар ташлади. Бошланган хайрли ишлар эса яқин йилларда ўз мевасини беради, биз ёшлар бунга ишонамиз!


Аммондаги портлашларни ҳақиқатан Абу Мусаб ал Зарқавий бошлиқ Ироқдаги Ал-Қоида гуруҳи уюштирган.\n02 март 2021, Тошкент вақти: 18:21\nБу ҳақда Иордания бош вазири ўринбосари Марван Муашер тергов хулосаларига таянган холда бугун маълум қилди.\n"Ал Қоида, хусусан бу тармоқнинг Абу Мусаб Ал Зарқавий бошлиқ гуруҳи портлашларни содир этганини тасдиқлай оламиз", - деди Марван Муашер.\nИордания бош вазири ўринбосарининг айтишича, Аммондаги портлашларни амалга оширган уч худкушнинг бари чет эл фуқаролари бўлган. Аммо улар айнан қайси давлат фуқаролари бўлишгани ҳақда Марван Муашер маълумот бермади.\n"Амалиётни иорданиялик бўлмаган уч эркак содир этганини ҳам тасдиқлай оламиз. Аммо, у ерда тўртинчи аёл худкуш бўлгани тасдиғини топмади. Ҳамма жасад қолдиқларини текшириб кўрдик. Лекин, биздаги маълумотлар Ал-Қаида вебсайтида айтилгани каби у ерда тўртинчи аёл худкуш бўлганини тасдиқламаяпти", - деди Марван Муашер.\nЧоршанба куни Аммондаги учта хашаматли меҳмонхонада содир этилган портлашдан 57 одам қурбон бўлган эди. Айни пайтда портлашларга алоқадорлиги гумон этилаётган 12 шахс хибсга олинган.


Катта фиқҳ энциклопедияси: Музораба лафзи билан ибзоъ битими тузилса, нима бўлади? | Azon.uz - Ахборот-таҳлилий портал\nКатта фиқҳ энциклопедияси: Музораба лафзи билан ибзоъ битими тузилса, нима бўлади?\n1032 22:05 19.12.2021\n(50-қисм 51-қисм 52-қисм 53-қисм 54-қисм 55-қисм 56-қисм 57-қисм 58-қисм 59-қисм 60-қисм 61-қисм 62-қисм 63-қисм 64-қисм 65-қисм 66-қисм 67-қисм 68-қисм 69-қисм 70-қисм 71-қисм 72-қисм 73-қисм 74-қисм 75-қисм 76-қисм 77-қисм 78-қисм 79-қисм 80-қисм 81-қисм 82 қисм, 83-қисм, 84-қисм)\nҲанбалийларнинг таъкидлашларича, сармоядор омилга: “Бу молни музораба сифатида ол, аммо ундан чиққан барча фойда менга”, деса, музораба дуруст бўлмайди, саҳиҳ қавлга кўра, омилга ҳақ берилмайди. Чунки омил ҳақсиз ишлашга рози бўлди ва бу бирор нарсада унга кўмак бериш ҳамда унга ҳақсиз вакил бўлишга ўхшайди.\n7. Ибзоъ битимини бошқа лафзлар билан тузиш\nИбзоъ битими ушбу сўзнинг айнан ўзини келтирмай, унга далолат қиладиган бошқа ибораларни айтиш билан ҳам юзага чиқади. Масалан, сармоядор: “Бу молни олиб, савдо-сотиқ қил, тасарруф қил ёки ол буни, аммо барча фойда менга”, дейиши каби. Шофеъий ва ҳанбалий мазҳабларида бу ҳолатда битим ибзоъ ақди бўлади. Чунки мазкур ҳолатдаги иборалар қироз, қарз ва ибзоъ битимларини эҳтимол қилади. Сўнгра “фойданинг барчаси сармоядорга” деган жумла қўшилиши билан лафзнингмаъноси ибзоъ ақдига бурилади595. Ҳанафий фақиҳларимиз ва моликийларнинг қоидаларидан англашилган маъно ҳам шудир.\nШунингдек, сармоядор омилга минг динор бериб: “Ўзингдан ҳам минг қўшиб, савдо-сотиқ қилгин ва фойда ўртамизда тенг бўлади”, деса ҳам ибзоъ битими юз беради.\n8. Ибзоъ ва музораба битимларининг бир ақдда жамланиб қолиши\nСармоядор молининг бир қисмини музорабага, яна бир қисмини бизоъага берса, музорабачи уни ўшандай қабул қилиши жоиз ва дурустдир. Бу сармоядор айтганидек, музораба билан ибзоъ битимларига тегишли бўлди. Зиён ва фойданинг ярми сармоядорга, ярми эса у иккиси шарт лашганига кўра тақсимланади. Чунки фойдадаги нисбат сармояда музораба ва бизоъа тарзида иш юритишдан тўсмайди ва унда музораба ҳам, бизоъа ҳам жоиздир.\nЗиён бизоъа билан музораба битимларида музориб (музораба ақдини юргизувчи)га эмас, сармоядорга бўлади. Бизоъанинг фойдаси фақат сармоядоргадир. Чунки бизоъада мубзиъ (ибзоъ битимини ижро қилувчи) фойдага ҳақли бўлмайди.\n9. Ибзоъ битимининг дуруст бўлиш шартлари\nИбзоъ битими дуруст бўлишининг шартлари музораба ақди тўғри бўлиши шартлари билан бир хил. Аммо фойдага тегишли бўлмаган шартлар бундан мустасно. Лекин омил табарруъ аҳлидан бўлиши лозим. Батафсил маълумот “Музораба” истилоҳида келтирилган.\nКатта фиқҳ энциклопедияси Махсус Илм\n470 21:50 22.05.2022


"Пахтакор" ва "Double Pass" ўртасида ҳамкорлик шартномаси имзоланди\n"Пахтакор" футбол клуби жаҳонга машҳур "Double Pass" компанияси билан ҳамкорликни янги даражага олиб чиқади.\nУшбу компания футбол клублари тузилмасини ўрганиб, клуб, футболчилар ва академияларнинг янада ривожланиши учун ёрдам бериб келади. Унинг мутахассислари клубларда бўлиб, маълум вақт давомида бутун тизимни ўрганиб чиқишади ва иш қай даражада профессионал йўлга қўйилгани ҳақида ўз хулосасини беради. Шу тариқа клуб ўз фаолиятини янада яхшироқ йўлга қўйиши ва нималарга эътибор бериши зарурлиги ҳақида тушунчага эга бўлади.\nМай ойида ушбу компания ходимлари "Пахтакор" футбол клуби фаолиятини текширишган ҳамда бу борада илк хулосаларини эълон қилишганди. Имзоланган шартномага кўра, энди клубда бошланган иш давом эттирилиб, компания барча соҳаларда ишни ривожлантиришда бевосита кўмак кўрсатади.


Лексус сунъий идрокка эга келажак автомобилини кўрсатди\nLexus флагман седанини илк бор бўлиб ўтган Токио автосалонида намойиш этди. Жозибали Lexus LS+ 2020 йилда серияли ишлаб чиқарилувчи автомобилларга ўрнатиладиган автоматлаштирилган бошқарувнинг алоҳида тизими билан тўпланганларни ром этди, деб ёзади Trendymen.ru\nЯнги автомашина Highway Teammate номини олди. Кўпроқ ҳақиқий сунъий идрокка ўхшайдиган автопилот ҳайдовчи полосаларни алмаштириб оқимга қўшилишга кўп куч сарфламаслик учун фақат тезюрар шосселарда ишга тушади. Боз устига, Highway Teammate йўлдаги вазиятдан келиб чиқиб, ўзи ҳаракатлари алгоритмини тузади.\nСеданнинг бортидаги барча тизимлар машина ўқуви алгоритмидан фойдаланувчи сунъий идрокка боғланган. Сунъий идрок улкан маълумотлар ҳажмини қайта ишлайди, демак, трассага ҳар чиқишида такомиллашиб бораверади. Назарда тутилишича, Lexus LS+ йўлдаги тирбандликлар ёки автоҳалокатлар ҳақида маълумот олиш учун бошқа автомобиллар билан мулоқотга киришади.\nКомпания LS+ моделини 2020 йил охиригача серияли ишлаб чиқаришни йўлга қўймоқчи. Шу йилнинг сўнгига қадар жорий йилнинг январида Детройт автосалонида дебют қилган Lexus LS’нинг кичик моделини буюртма қилиш мумкин.


14:00 / 12 январь 2223 pdf Ўқиш режими + -\n«Бир киши Набий соллаллоҳу алайҳи васаллам олдларига келди ва: «Эй Расулуллоҳ, қиёмат кунида Аллоҳ таоло билан ҳамсуҳбат бўлувчилар ҳақида хабар беринг», деди. Расулуллоҳ соллаллоҳу алайҳи васаллам: «Улар Аллоҳдан қўрқувчилар, Аллоҳга бўйсунувчилар, ўзларини камтар олувчилар, Аллоҳ таолони кўп зикр қилувчилар», дедилар. У киши: «Эй Расулуллоҳ, жаннатга биринчи кирувчилар ҳам ўшаларми?» деб сўради. У зот: «Йўқ», дедилар. У кейин: «Унда, жаннатга биринчи кирадиганлар кимлар?» дея сўради. Расулуллоҳ соллаллоҳу алайҳи васаллам айтдилар: «Фақирлар жаннатга киришда бошқалардан ўзиб кетади. Шунда уларнинг олдидан фаришталар чиқиб: «Ҳисоб-китобга қайтинглар!» дейди. Фақирлар: «Нимамизга ҳисоб-китоб қилинамиз? Аллоҳга қасамки, бизларда мол-давлат бўлмаган бўлса, уни баъзилардан қизғаниб, баъзиларга исрофларча сарф қилмаган бўлсак. Шунингдек, бизлар амир ҳам эмасдик, баъзиларга адолат қилиб, баъзиларга зулм этган бўлсак. Бироқ бизларга Аллоҳнинг амри келди, биз Унга ибодат қилдик ва то ҳузурига келгунимизга қадар Унга тоатда бўлдик», дейди. Шунда уларга: «Жаннатга киринглар, амал қилувчиларнинг ажр-мукофоти нақадар яхши!» дейилади».\nНабий соллаллоҳу алайҳи васаллам айтдилар: «Фақирлар ҳақида Аллоҳ таолодан қўрқинглар! Чунки Аллоҳ таоло қиёмат кунида: «Бандаларим ичидан танлаганларим қани?» дейди. Фаришталар: «Эй Парвардигор, улар кимлар?» деб сўрайди. Шунда Аллоҳ таоло айтади: «Улар қадаримга рози бўлган, сабр қилган фақирлардир, уларни жаннатга киргизинглар!» Бас, улар жаннатга киритилади. Фақирлар еб-ичиб турганида, бойлар ҳали ҳисоб қилинаётган бўлади».\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам айтдилар: «Фақирлар жаннатга бойлардан беш юз йил олдин кирадилар, у ярим кундир». Ровийларнинг бошқа силсиласидан келган ҳадисда: «Мусулмонларнинг фақирлари жаннатга бойлардан ярим кун, яъни, беш юз йил олдин киради», дейилган (Ҳасан саҳиҳ).\nУмар ибн Хаттоб розияллоҳу анҳу ривоят қиладилар: «Расулуллоҳ соллаллоҳу алайҳи васалламнинг: «Мусулмонларнинг фақирлари жаннатга бойларидан ярим кун олдин киради», деганларини эшитдим. Шунда: «Эй Расулуллоҳ соллаллоҳу алайҳи васаллам ярим кун қанча?» деб сўрашди. У зот: «Беш юз йил», дедилар. «Бир йили неча ой?» дейишди. «Беш юз ой», дедилар: «Бир ой неча кун?» дейишди сўнг: «Беш юз кун», дедилар. «Бир куни қанча?» деб сўрашган эди, «Сизлар санайдиган кундан беш юзтаси», дедилар Расулуллоҳ».\nАбу Али Даққоқдан: «Қайси сифат афзал: бой-беҳожатликми ёки фақирлик?» деб сўрашди. У киши: «Бой-беҳожатлик, чунки у Аллоҳнинг сифати, фақирлик эса, банданинг. Аллоҳнинг сифати банданинг сифатидан афзал, Аллоҳ таоло: «Эй инсонлар, сизлар Аллоҳга муҳтождирсизлар. Аллоҳнинг Ўзи (барча оламлардан) беҳожат ва (барча) мақтовга лойиқ зотдир» (Фотир, 15), деган», деди.\nБойлик ҳам, фақирлик ҳам мол-давлатнинг кўп ёки камлигида эмас. Бу ерда энг олий учинчи даража ҳам бор. У Расулуллоҳ соллаллоҳу алайҳи васаллам сўраган «каффоф», яъни, инсонларга муҳтож бўлмайдиган даражадаги ўртача ризкдир. У зот: «Эй Аллоҳим, Муҳаммад оиласининг ризқини етарли қил», деб сўраганлар. Маълумки, Расулуллоҳ соллаллоҳу алайҳи васаллам ҳамиша ҳолатларнинг афзалини, даража ва амалларнинг олийини сўраганлар.\nИбн Можанинг «Сунан»ида Анас ибн Молик розийаллоҳу анҳудан ривоят қилинади: «Расулуллоҳ соллаллоҳу алайҳи васаллам айтдилар: «Қиёмат куни фақир ҳам, бой ҳам, дунёда менга етарли даражада ризқ берилганида эди, деб орзу қилиб қолади».\nДарҳақиқат, Расулуллоҳ соллаллоҳу алайҳи васаллам: «Ишларнинг яхшиси ўртачасидир», деганлар. Чунки ўртаҳоллик туғёнга олиб борувчи бойлик офатидан ҳам, Расулуллоҳ соллаллоҳу алайҳи васаллам паноҳ сўраган ўта ночорликдан ҳам саломат бўлишдир.\nСоҳиби каффоф – ўртаҳол одам дунё неъматлари-ю шодликларида дабдаба қилмайди. Унинг ҳолати фақирникига яқин. Унга ҳам сабри учун фақирга бериладиган савоб берилади. Шунга кўра ўрта ҳол кишилар ҳам, иншааллоҳ, жаннатга фақирлар қаторида бойлардан беш юз йил олдин киради. Чунки улар ўртача ҳаёт кечирадилар, бой эмаслар. Ўртачалик эса, айни адолатдир. Аллоҳ таоло:\n«Шунингдек, сизларни бошқа одамлар устида гувоҳ бўлишингиз ва пайғамбар сизларнинг устингизда гувоҳ бўлиши учун ўрта (адолатли) бир миллат қилдик» (Бақара, 143), деган.\n12:30 / 12 январь 545\n17:00 / 12 январь 988\n5039 14:10 / 29 январь\n3367 16:00 / 13 апрель\n950 15:10 / 03 июнь\n1404 17:02 / 10.12.2018


Добавлено: 16.09.2016, 08:53\nБугун Ҳиндистонда U-16 ўсмирлар ўртасидаги Осиё чемпионати ўйинлари старт олди. Бу ҳақда Ўзбекистон футбол федерацияси матбуот хизмати хабар бермоқда.\nМусобақанинг A гуруҳидан ўрин олган икки учрашувда ҳам бир ҳисоб қайд этилди. Дастлаб, Эрон ўсмирлар терма жамоаси Саудия Арабистони ўсмирларига қарши майдонга тушди ва иродали ғалабага эришди. Ўйинда 0:2 ҳисобида мағлубиятга учраётган эронликлар якунда кетма-кет учта тўп киритиб учрашувда 3:2 ҳисобида ғалаба қозонишди.\nГуруҳдаги иккинчи ўйинда ҳам ҳудди шундай ҳисоб қайд этилди ва унда БАА ўсмирлар терма жамоаси турнир мезбони – Ҳиндистон ўсмирлар терма жамоасини 3:2 ҳисобида мағлуб этишди.\nМусобақанинг D гуруҳида иштирок этаётган Ўзбекистон ўсмирлар терма жамоаси эса турнирдаги иштирокини 17 сентябрь куни Таиланд ўсмирларига қарши ўйин билан бошлайди. Мазкур учрашув Тошкент вақти билан соат 19:30да бошланади.\nАйни дамда, Темур Олимхўжаев бош мураббийлигидаги Ўзбекистон ўсмирлар терма жамоаси ушбу учрашувга тайёргарликни давом эттирмоқда. Маълумот учун, Ҳиндистонда старт олган U-16 ўсмирлар ўртасидаги Осиё чемпионатида қайд этилган натижалар ва турнирдаги вазият билан сайтнинг турнирлар бўлимида танишиб бориш мумкин.


Москвада Ўзбекистон элчихонасига "бомба қўйилгани" ҳақида хабар қилишди\nРоссия Федерал Хавфсизлик хизматининг электрон почтасига 11 феврал куни икки нафар фуқаро томонидан Москвадаги учта элчихонага бомба қўйилгани ҳақидаги хабар келиб тушган.\nТОШКЕНТ, 12 фев - Sputnik. Россия Федерал Хавфсизлик хизматининг электрон почтасига 11 феврал куни икки нафар фуқаро томонидан Москвадаги учта элчихонага бомба қўйилгани ҳақидаги хабар келиб тушган, деб хабар қилмоқда РИА Новости. Шунингдек Россия Марказий Банки ва Қизил майдон ҳам “миналаштирилган”. Ушбу хабардан сўнг барча кўрстилган бинолар кинологлар томонидан текшириб чиқилган ва портловчи моддалар аниқланмаган. Айни дамда полиция ушбу хабарлар юзасида текширув ўтказмоқда.\nроссия, москва, фхх, полиция\n15:30 12.02.2022 (янгиланди: 11:32 13.02.2022)\n© Sputnik / Russian Federal Security Service / Фотобанкка ўтишНашивка на форме сотрудника ФСБ РФ\nМосква полицияси Ўзбекистон, Тожикистон ва АҚШ элчихоналарига “бомба” қўйилгани ҳақидаги хабарларни текширди.\nТОШКЕНТ, 12 фев - Sputnik. Россия Федерал Хавфсизлик хизматининг электрон почтасига 11 феврал куни икки нафар фуқаро томонидан Москвадаги учта элчихонага бомба қўйилгани ҳақидаги хабар келиб тушган, деб хабар қилмоқда РИА Новости.\n“Жума куни Россия ФХХ электрон почтасига бир эркак ва унинг 44 ёшли шериги томонидан Тожикистон бош консулхонаси, Ўзбекистон элчихонаси ва консулхонаси ҳамда АҚШ элчихоналарига бомба қўйилгани ҳақида хабар келиб тушган”, - дейилган хабарда.\nШунингдек Россия Марказий Банки ва Қизил майдон ҳам “миналаштирилган”. Ушбу хабардан сўнг барча кўрстилган бинолар кинологлар томонидан текшириб чиқилган ва портловчи моддалар аниқланмаган.\nАйни дамда полиция ушбу хабарлар юзасида текширув ўтказмоқда.


Эрон Ироқда хавфсизликни таъминлаш бўйича АҚШ билан ҳеч қандай музокаралар олиб бормаслигини яна бир бор таъкидлади.\n06 март 2021, Тошкент вақти: 03:13\nЎтган ҳафта АҚШнинг Ироқдаги элчиси Залмай Хализод АҚШ Давлат департаменти Эрон расмийлари билан Ироқдаги вазиятни муҳокама қилишни унинг зиммасига юклаганини айтган эди.\nЭрон расмийлари эса¸ сешанба куни ушбу маълумотларни инкор этди.\nТеҳронда қилган чиқишида Эрон Ташқи ишлар вазирлиги вакили Ҳамид Ризо ушбу масалани янада ойдинлаштиришга ҳаракат қилди:\n"Америка билан Ироқдаги вазият бўйича музокалар олиб бориш кундалик тартибимизга кирмаган. Ироқдаги хавфсизлик вазияти Ироқнинг ички ишидир. Ироқ аҳли ақлли ва ўз келажагини ўзи аниқлай олади. Шундай экан¸ АҚШ билан музокалар олиб боришга ҳожат йўқ"¸ - деди Ҳамид Ризо.\nБМТ Сурия ва Эронни жанггариларнинг ўз ҳудудлари орқали Ироққа киришига рухсат бераëтганликда айблади.\nИкки мамлакат расмийлари ҳам ушбу иддаоларни инкор этмоқда.


«ATM SANITA PHARMA» МЧЖ ЧЭК компанияси томонидан Ўзбекистон Республикаси қонунчилигида белгиланган тартибда ишлаб чиқарилувчи барча дори воситалари Дори воситалари ва тиббий техника сифатини назорат қилиш Бош бошқармасида рўйхатдан ўтган. Барча препаратларга самарадорлигини тасдиқловчи клиник синовлардан ўтганлиги ҳақидаги маълумотлар, шунингдек токсиклик йўқлигини аниқлашга қаратилган синовлар ҳақидаги хулосалар мавжуд бўлиб, бу уларнинг хавфсизлигини тасдиқлайди.\nКомпания самарали фаолият юритиши учун қуйидаги активлар шакллантирилган:\nЕвропа Иттифоқи GMP ва миллий андозалар талабларига ва тавсияларига тўлиқ мос келувчи замонавий фармацевтика корхонасининг ривожланган тузилмаси;\nқалбаки маҳсулотлар айланмасини истисно этувчи филиаллар ва ҳудудий ваколатхоналар тармоғи;\nетакчи маҳаллий ва хорижий илмий марказлар билан ҳамкорликда амалга ошириладиган илмий-тадқиқотчилик фаолияти.\nянги ишланмаларга инвестиция қилиш, янги дори воситаларининг тадқиқоти ва уларни ишлаб чиқаришга чиқариш фармацевтика соҳасида ривожланишга эришиш воситаларидан бири ҳисобланади. Шу муносабат билан ўзимизнинг инновацион ривожланиш дастуримизни амалга ошириш компаниямиз фаолиятида алоҳида ўрин тутади. У қуйидагиларга қаратилган:\nрезистентликни белгиловчи омилларга қарши тура оладиган микробларга қарши янги препаратларни ишлаб чиқиш, уларнинг клиникагача бўлган ва клиник синовларини ўтказиш ҳамда бозорга чиқариш йўли билан микробларга чидамлиликни енгиш ва унинг кейинги тарқалишининг олдини олиш бўйича оптимал йўлларни излаш;\nистиқболли технологиялар асосида, шу жумладан маълум молекулаларга яхшиланган фармакологик хусусиятларни бериш, уларнинг фаоллигини потенциялаш ва токсиклик самарасини камайтириш мақсадида уларни модернизациялаш йўли билан оригинал дори воситаларини ишлаб чиқиш.\nБугунги кунда компания микробларга қарши фаолликка эга ўндан ортиқ оригинал бирикмаларга патент олган.\nУларнинг кўпчилиги клиникагача бўлган ва клиник синовларнинг турли босқичларида турган бўлиб, яқин келажакда компания маҳсулотлари “портфели”ни тўлдиради.


Мирзиёев Фарғона вилоятига ташрифини бошлади – Дарё уз Янгиликлар\nГлавная / Иқтисодиёт / Мирзиёев Фарғона вилоятига ташрифини бошлади\nAkbar 06.05.2019\tИқтисодиёт Comments Off on Мирзиёев Фарғона вилоятига ташрифини бошлади 64 Показы\nЎзбекистон Республикаси Президенти Шавкат Мирзиёев Фарғона нефтни қайта ишлаш заводига ташриф буюрди.\n«Мазкур корхона ўз вақтида Фарғона водийсидаги нефть конларини ўзлаштириш ва минтақа давлатларига нефть маҳсулотларини етказиб бериш мақсадида бунёд этилган. У ҳозирги кунда ҳам углеводород хомашёсини қайта ишлаш бўйича мамлакатимиздаги энг йирик мажмуалардан биридир. 475 гектар майдон, 52 та технологик объект унинг улкан салоҳиятидан далолат беради. Бу ерда 70 мингдан ортиқ киши ишлайди.\nМазкур модернизация жараёни Индонезиянинг «РТ Trans Asia Resources» хорижий компанияси билан ҳамкорликда уч босқичда амалга оширилади. Компаниянинг соҳада катта тажрибаси, жаҳон бозорида ўз ўрни бор. Бу заводни хомашё билан барқарор таъминлаш, уни жаҳон стандартлари асосида қайта ишлаб, ички ва ташқи бозорларга етказиб беришга хизмат қилади. Келгусида етакчи халқаро компаниялардан иборат бўлган консорциум ташкил этиш режалаштирилган», дейилади президент матбуот хизмати хабарида.\nКелишувга асосан, заводга жорий йилнинг ўзида камида 300 миллион доллар тўғридан-тўғри инвестициялар жалб этилади. Бу маблағ эвазига икки ой давомида ҳозирда ишламай турган 11 қурилманинг 7тасидан фойдаланиш тикланади. Бунинг натижасида 7 минг 100та иш жойлари сақлаб қолинади, 450 киши ўз иш ўринларига қайтади.\n– Бу ишлардан асосий мақсад корхонани тўлиқ қувват билан ишлатиш, одамларни иш билан таъминлаш. Бу Фарғона нефтни қайта ишлаш заводининг янги даври бўлади, – дейди давлат раҳбари.\nПред. Шаҳарларда қурилаётган кўп квартирали арзон уйлар кимларга сотилади?\nСледующая Д. Трамп АҚШ Хитой билан савдоларда миллиардлаб доллар йўқотишни истамаслигини айтди\nСайхунобод, Деҳқонобод, Нарпай, Хўжаобод, Балиқчи, Қумқўрғон, Ғузор, Фориш ва Ромитан туманлари ДСИ раҳбарлари эгаллаб турган …